Dôvera malých britských firiem je najnižšia od referenda o brexite

Malé britské firmy majú obavy zo slabšej domácej ekonomiky a klesajúceho spotrebiteľského dopytu.

LONDÝN. Dôvera medzi malými britskými firmami a zamestnávateľmi klesla na najnižšiu úroveň od zverejnenia výsledkov referenda o brexite vlani v júni. Ukázali to dva separátne prieskumy. Britská Federácia malých podnikov (FSB) upozornila, že stúpajúce náklady na pracovnú silu, dane a nájom zvyšujú prevádzkové výdavky firiem, čo má negatívny vplyv na ich výsledky aj ďalší rozvoj. Malé firmy majú tiež obavy zo slabšej domácej ekonomiky a klesajúceho spotrebiteľského dopytu. Dôvera podnikov, ktoré sú závislé od správania britských spotrebiteľov, preto klesla na najnižšiu úroveň spomedzi všetkých sektorov britského hospodárstva. Na druhej strane, vývozcovia v dôsledku oslabenia libry po referende o brexite naopak oveľa optimistickejšie hodnotia svoje vyhliadky. Podiel firiem, ktoré zaznamenali nárast zahraničných tržieb dosiahol podľa FSB trojročné maximum. Ekonomika Spojeného kráľovstva v 2. štvrťroku 2017 zvýšila svoj výkon len o 0,3 percenta, čo je pod priemerom v rámci skupiny G7, siedmich najvyspelejších ekonomík sveta. Tento trend by podľa guvernéra centrálnej banky (Bank of England) Marka Carneyho mohol pretrvať do polovice budúceho roka. A zároveň inflácia v Británii zrýchlila na takmer 3 percentá. Carney tento týždeň upozornil, že brexit by mohol v krátkodobom horizonte spôsobiť "náhly pokles migrácie". To by v niektorých odvetviach mohlo viesť k nedostatku pracovných síl a v konečnom dôsledku prispieť k ďalšiemu nárastu inflačných tlakov.


Finančnú skupinu J&T začnú s Tkáčom a Jakabovičom ovládať aj Číňania

Spoločnosť CEFC pôvodne mala vo finančnej skupine J&T Finance Group desaťpercentný podiel.

BRNO. Finančnú skupinu J&T Finance Group (JTFG) začne ovládať čínska CEFC spolu s podnikateľmi Jozefom Tkáčom a Ivanom Jakabovičom. Zmenu podielu schválil český Úrad pre ochranu hospodárskej súťaže (ÚOHS). Informáciu o povolení transakcie v piatok potvrdil ČTK bez bližších podrobností predseda úradu Petr Rafaj. Rozhodnutie je právoplatné. Úrad pre ochranu hospodárskej súťaže posudzoval oblasť finančných investícií, investičného bankovníctva, správy aktív, kolektívneho investovania a súvisiacich služieb. Číňania pôvodne mali vo finančnej skupine J&T Finance Group desaťpercentný podiel, vlani v marci sa obe strany dohodli, že CEFC získa polovicu. Spoločnosť CEFC by tak mala zaplatiť za polovičný podiel v skupine 980 miliónov eur. „V CEFC sme našli partnera, s ktorým máme rovnakú víziu o možnostiach rozvoja v našom regióne, kde chceme ďalej rásť, a to ako organicky, tak prostredníctvom akvizícií,“ vyhlásil v roku 2015 Patrik Tkáč, keď CEFC získalo desaťpercentný podiel v JTFG Súčasťou strategického partnerstva je podľa skorších informácií rámcová dohoda o spolupráci JTFG s čínskou finančnou inštitúciou China Developement Bank v celkovej hodnote 800 miliónov eur na investície do vybraných projektov. Obe spoločnosti majú záujem spoločne v krajinách strednej a východnej Európy poskytovať retailové bankovníctvo, a to prostredníctvom zastúpenia najmenej v dvoch významných bankách. Moderné bankové a finančné služby by v budúcnosti radi rozšírili aj do Číny, kde plánujú tiež vznik pobočky J&T Banky, uviedli obe spoločnosti v tlačovom vyhlásení. Spoločnosť CEFC v Česku v poslednej dobe nakupuje. Získala napríklad 60 percent vo futbalovej Slavii, majoritu u výrobcu nápojov Lobkowicz Group, podiel v leteckej spoločnosti Travel Service, investovala aj v mediálnych skupinách Médea Group a Empresa Media, ale aj do realít. CEFC China Energy Company Limited pôsobí predovšetkým vo financiách, energetike a priemysle. Založená bola začiatkom 80-tych rokov a dnes je najväčšou súkromnou spoločnosťou v Šanghaji a šiestou najväčšou privátnou firmou v Číne. J&T Finance Group vznikla v roku 1995. Do skupiny popri J&T Banky patria aj ďalšie firmy, ktoré sú zamerané napríklad na investície a správu aktív a pôsobia v rôznych krajinách.


Hrajú nevídaným štýlom. Päť dôvodov, prečo dvadsaťjednotka uspela

Po sedemnástich rokoch sa slovenská futbalová reprezentácia do 21 rokov predstaví na majstrovstvách Európy. Prinášame päť dôvodov, vďaka ktorým postúpila zo skupiny.

Český tréner Pavel Hapal má k dispozícii výnimočnú generáciu futbalistov. Mnohí odborníci ju považujú za najlepšiu, aká doteraz v tejto vekovej kategórii pod Tatrami vyrástla. Šéfom obrany je Milan Škriniar, ktorý sa udomácňuje v základnej zostave Sampdorie Janov. Hral aj na seniorskom európskom šampionáte vo Francúzsku a v osemfinále s Nemeckom patril k najlepším slovenským futbalistom. „Je veľmi komunikatívny a priateľský. Dokáže tím vyburcovať aj v kabíne. Technicky je vyspelý, má dobrý prehľad i čítanie hry. Je silný v osobných súbojoch a dokáže podporiť aj ofenzívu,“ tvrdí Hapal. Ďalším dôležitým článkom je defenzívny stredopoliar Stanislav Lobotka, ktorý dodáva rovnováhu medzi obranou a útokom. Je všade tam, kde má byť. Aj náročné situácie rieši futbalovo. Obrovskú energiu, dravosť a priamočiarosť prináša Matúš Bero. Je ho vždy plné ihrisko. V jednom momente zakončuje a hneď o pár sekúnd neváha vypomôcť pred vlastnou šestnástkou. Keď chcete postúpiť, musíte nájsť aj kvalitného strelca. Dvadsaťjednotka ho mala v podobe Adama Zreľáka. V piatich dueloch strelil päť gólov. Blysol sa hetrikom proti Turecku. Bolo to v čase, keď v Slovane hrával ľavého obrancu. Pri úspechu v dlhodobej kvalifikácii nestačí mať kvalitných len jedenásť futbalistov. Mladý slovenský výber disponoval veľkou silou aj na lavičke náhradníkov. Markantné to bolo v zápase s Bieloruskom, v ktorom Slováci doma zvíťazili 3:1. Na ľavej strane obrany im chýbal zranený Žilinčan Róbert Mazáň. Žiadny problém. S prehľadom ho nahradil Trenčan Lukáš Skovajsa. V útoku nehral pre zranenie Adam Zreľák a jeho náhradník Pavol Šafranko strelil dva góly. „Už pred zápasom som mu hovoril, že dá dva góly, no nechcel mi veriť,“ smeje sa Zreľák. Najväčšia konkurencia je v stredovej formácii. Na svoju šancu tam čakajú takí futbalisti ako Jakub Hromada, ktorý pravidelne hráva v Plzni, Dávid Ivan so skúsenosťami z talianskej Serie A, žilinskí ťahúni Miroslav Káčer a Nicolas Špalek či najdrahší futbalista, ktorý prestúpil zo slovenskej ligy, László Bénes. „Takmer všetci nastupujú v základných zostavách svojich klubov, čo im dáva veľké skúsenosti a odráža sa to aj vo výkonoch v reprezentácii,“ priznáva tréner Hapal. Po prvom prehratom stretnutí v Bielorusku 0:1 ich niektorí fanúšikovia odpisovali. Najmä v skupine, v ktorej čelili Holandsku a Turecku. Pri domácom triumfe s Cyprom 2:0 sa natrápili viac, ako by bolo vhodné. Následne prezentovali svoju futbalovosť v Holandsku. Hoci inkasovali ako prví, zápas otočili na 3:1. Vôľu, bojovnosť a húževnatosť najviac ukázali v domácej odvete s Holandskom, v ktorej po polčase prehrávali 0:2. Po zmene strán predviedli gólový uragán. Krajine, ktorá má jednu z najlepších mládežníckych futbalových akadémií, nastrieľali za polčas štyri góly. „Neviem, kto napísal scenár tohto zápasu, ale bolo to šialené,“ vyhlásil Hapal. „Bol to kľúčový zápas celej kvalifikácie. Vlial nám obrovskú sebadôveru,“ dodal Bero. Slovenskí mladíci majú za sebou šesťzápasovú víťaznú sériu. V domácom zápase deklasovali Turecko 5:0, nezlomilo ich ani horúce prostredie na Cypre, kde zvíťazili 3:0. Správny prístup k futbalu a reprezentácii ukázali aj s Bieloruskom (3:1), hoci už boli istými postupujúcimi. „Mať pred posledným duelom v kvalifikácii náskok siedmich bodov pred druhým Holandskom je famózne,“ skonštatoval Škriniar. Kombinačne, technicky, rýchlo a odvážne. Takto sa prezentuje slovenská dvadsaťjednotka. V našich končinách niečo výnimočné. Už brankár Chovan svojou presnou rozohrávkou uľahčuje prácu obrancom. Škriniar sa nebojí loptu vyviesť aj na súperovu polovicu. Sledovať ľahkonohého Mihalíka či Rusnáka je pohladením  futbalovej duše. „Najväčším pozitívom je skvelá partia,“ zhodujú sa všetci reprezentanti. Možno sa to zdá ako klišé, ale v tomto kolektíve táto pravda platí dvojnásobne. Stačí si pozrieť videá po víťazných zápasoch, alebo po postupe na európsky šampionát. Ich súdržnosť je vidieť na ihrisku, po zápase aj počas štátnej hymny, ktorú spievajú všetci hráči i celý realizačný tím. „Táto generácia je výnimočná nielen po futbalovej, ale aj po charakterovej stránke.“ Mladým futbalistom navyše nechýba pokora. Azda si ju v budúcnosti zoberú aj do seniorskej reprezentácie, kde v súčasnosti niektorým hráčom jednoznačne chýba. Zobrať najlepších hráčov z dvadsaťjednotky do seniorskej reprezentácie, alebo ich nechať pohromade, aby sa prebojovali na majstrovstvá Európy, čím by dosiahli pre Slovensko ďalší výnimočný úspech? Túto otázku si kládli tréneri, odborníci a zrejme aj fanúšikovia. Tréner prvého tímu Ján Kozák si vybral druhú možnosť. Hráčov ako Škriniar, Bero či Zreľák nechal svojmu kolegovi Hapalovi. „S trénerom Hapalom máme džentlmenskú dohodu, že im nebudem brať hráčov, ak môžu postúpiť na vrcholné podujatie,“ priznal Kozák. „Keby si ich tréner Kozák chcel vziať, nič s tým nenarobíme. Som rád, že nám hráčov nechal pohromade, aby sme naplnili náš cieľ,“ skonštatoval Hapal. Tento text ste mohli čítať vďaka tomu, že platíte za obsah. Vážime si to.


Sever Indie zasiahli silná prachová búrka a dážď, zahynulo 11 ľudí

V Indii sa ešte nezačalo monzúnové obdobie. Ide tak o mimoriadne počasie.

LAKHNAÚ. Severné oblasti Indie zasiahli už druhýkrát za posledný týždeň silná prachová búrka a dážď, pričom najmenej 11 ľudí zahynulo a ďalších 25 utrpelo zranenia. Informovala o tom vo štvrtok agentúra AP, ktorá sa odvolala na vyjadrenie vládneho predstaviteľa. V západnej časti štátu Uttarpradéš zaznamenali v nedeľu večer víchricu s rýchlosťou do 100 kilometrov za hodinu, ktorá mala za následok vyvrátené stromy a desiatky zničených príbytkov z hliny alebo tehál. Vietor takisto strhol elektrické vedenia, čo spôsobilo zatemnenie viacerých miest a dedín. Podobné prachové búrky a prietrže mračien pred týždňom zasiahli päť indických štátov, kde po sebe zanechali vyše 120 mŕtvych a 200 zranených. V Indii sa pritom ešte nezačalo monzúnové obdobie, ktorého príchod sa očakáva o necelých šesť týždňov.


Rozhodcovia boli za pochybenie potrestaní. Nemôžu pískať do konca play-off

BRATISLAVA. Športové oddelenie rozhodcov Slovenského zväzu ľadového hokeja (SORO SZĽH) potrestalo štyroch arbitrov za pochybenie v predĺžení zápasu predkola play-off Tipsport ligy medzi DVTK Jegesmedvék Miškovec a MAC Budapešť. Štvorica arbitrov Kalina, M. Korba, Kollár a Šoltés nevedela o zmene formátu predĺženia vo vyraďovacej časti súťaže, za čo dostali trest vo forme pozastavenia činnosti v Tipsport lige do konca play-off sezóny 2018/2019. Za chyby rozhodcov v rovnakom predkole play-off Tipsport ligy, ale v zápase medzi HC Nové Zámky a HC 07 Detva, pozastavilo SORO SZĽH činnosť rozhodcom Baluškovi a Štefíkovi do konca predkola play-off Tipsport ligy.


Okolnosti nehody na diaľnici vyšetrujú, škody vyčíslili na 156-tisíc eur

Minúta po minúte

Fotogaléria

Rozhovor - Stella centr...

Rozhovor - ČESMAD

Vyčíslili škodu

Čo robiť

Reakcia aktivistov

Diaľnicu D1 v oboch smeroch vo štvrtok uzavreli.

BRATISLAVA. Policajti vyšetrujú presné okolnosti štvrtkovej hromadnej nehody na diaľnici D1, ktorá sa stala krátko po 15:00 a diaľnicu na niekoľko hodín úplne odstavila. Podľa doterajších informácií vodič Scanie s prívesom zo zatiaľ nezistených príčin narazil do stredových betónových zvodidiel a posunul ich do protismeru. Pri náraze sa odpojil ťahač od prívesu, ktorý následne prešiel do protismeru a zostal prevrátený v ľavom a strednom pruhu. Po náraze do posunutých zvodidiel skončil v priekope Peugeot Boxer a Mercedes, informovala bratislavská policajná hovorkyňa Lucia Mihalíková. Betónovej prekážke sa chcel vyhnúť vodič VW Transporter a prešiel do pravého pruhu, kde sa zrazil s poľským návesom nákladného auta. Poľské nákladné auto ešte narazilo do Volva XC90. Spolujazdca z Peugoetu Boxer previezli do nemocnice leteckí záchranári. Na zistenie alkoholu mu odobrali krv. Šesť ľahko zranených záchranári ošetrili na mieste a previezli ich do bratislavských nemocníc. Alkohol im pri dychových skúškach nezistili. Ako uviedla Mihalíková, záchranné zložky okrem odstraňovania následkov dopravnej nehody zabezpečovali aj pitný režim posádok vozidiel, ktoré zostali stáť v kolóne. Pomáhali aj policajti, ktorí v tom čase neboli v službe. Po odstránení stredových zvodidiel otáčali vozidlá, aby mohli vyjsť z kolón. Desiatky dopravných policajtov následne usmerňovali a koordinovali dopravu. Diaľnicu sa čiastočne podarilo sprejazdniť až vo večerných hodinách. Predbežné škody na dvoch nákladných a dvoch osobných autách, betónových a oceľových zvodidlách vyčíslili na 156-tisíc eur.


Krajčiho zmareným referendom sa zaoberá odvolací krajský súd

Momentálne sa začína postupné oboznamovanie sa s uznesením.

BRATISLAVA. Odvolací Krajský súd v Bratislave bude v budúcnosti rozhodovať o obžalovanom bývalom ministrovi vnútra Gustávovi Krajčim v kauze zmareného referenda. Hlavný proces síce koncom minulého roka na nižšom súde - Okresnom súde Bratislava I, prerušili na návrh obhajcu obžalovaného, keď sa mal požiadať Súdny dvor Európskej únie o vydanie predbežného rozhodnutia. Prokurátor sa však voči uzneseniu Okresného súdu Bratislava I odvolal, preto sa vecou bude zaoberať Krajský súd. "Uvedená trestná vec už bola z Okresného súdu Bratislava I predložená na Krajský súd v Bratislave na rozhodnutie o sťažnosti prokurátora proti uzneseniu o prerušení konania, a to v polovici júla 2019. Momentálne sa začína postupné oboznamovanie sa s uznesením, rozsudkom okresného súdu a s predloženým spisovým materiálom jednotlivými členmi príslušného senátu odvolacieho súdu," uviedol v piatok hovorca Krajského súdu v Bratislave Pavol Adamčiak. Plénum Ústavného súdu SR koncom mája 2017 potvrdilo predchádzajúce aprílové rozhodnutie Národnej rady SR o zrušení tzv. Mečiarových amnestií z 3. marca a 7. júla 1998 a milosti exprezidenta Michala Kováča svojmu synovi z 12. decembra 1997. Podobne postupoval aj senát Okresného súdu Bratislava III, ktorý koncom júna tohto roku prerušil po zrušení amnestií trestné konanie zase s bývalým riaditeľom SIS Ivanom Lexom a spol. v kauze zavlečenia Michala Kováča mladšieho do cudziny. Konanie 21. júna súd prerušil s tým, že vec predloží Súdnemu dvoru Európskej únie na rozhodnutie prejudiciálnej otázky. Zároveň Okresný súd Bratislava III požiadal Súdny dvor Európskej únie o rozhodnutie o predbežnej otázke, pretože považuje jeho stanovisko za nevyhnutné na ďalší procesný postup vo veci. Rovnako ako v prípade Gustáva Krajčiho nie je uznesenie prvostupňového súdu právoplatné a voči rozhodnutiu je prístupná sťažnosť. V prípade, že sa odvolá prokurátor, rovnako sa vecou bude zaoberať odvolací Krajský súd v Bratislave.


Naháňačka s motorkárkom sa skončila nehodou

Motorkár, ktorý unikal policajtom, spôsobil nehodu v bratislavskom Ružinove.

BRATISLAVA. Motorkár, ktorý v nedeľu podvečer unikal policajtom, spôsobil nehodu v bratislavskom Ružinove. Dôvodom jeho úniku boli zrejme skutočnosti, ktoré policajti zistili lustráciou v policajných evidenciách. Motorkára, ktorý nerešpektoval značky, chceli zastaviť už na Hradskej ulici v bratislavskej Vrakuni. Výzvy polície však nerešpektoval a riskantnou jazdou ohrozoval ostatných účastníkov cestnej premávky, informovala bratislavská policajná hovorkyňa Lucia Mihalíková. Hliadka ho prenasledovala až na Trnavskú cestu, kde krátko po 18:45 narazil do Opla Vivaro, ktoré odbočovalo na Mesačnú ulicu. Motocyklista so spolujazdcom skončili na tráve.V evidenciách policajti zistili, že motorkár má zadržaný vodičský preukaz, súdom štyrikrát uložený zákaz jazdiť, je na neho vydaný príkaz na dodanie do výkonu trestu a dva súdom vydané zatykače. Mareka predviedli na policajné oddelenie a obvinili z marenia úradného rozhodnutia, za ktorý mu v prípade preukázania viny hrozí až dvojročný trest. Jeho prípad riešia v tzv. superrýchlom konaní. Po vykonaní všetkých potrebných úkonov poputoval do väzenia.


Predčasné voľby nebudú, skrátenie volebného obdobia neprešlo

Poslanci návrh neposunuli do druhého čítania.

BRATISLAVA. Opozičné strany parlamentu Sloboda a Solidarita (SaS), Obyčajní ľudia a nezávislé osobnosti (OĽaNO) a Sme rodina navrhovali ústavným zákonom skrátiť volebné obdobie Národnej rady Slovenskej republiky. Do rozpravy, ktorá hlasovaniu predchádzala, sa žiaden z koaličných poslancov neprihlásil. Opozícia využila priestor na kritiku pomerov a štýlu vládnutia v tejto krajine, členovia koalície reagovali len cez občasné faktické poznámky. Podpredsedníčka SaS Jana Kiššová na tlačovej konferencii uvidela, že vládna koalícia premárnila príležitosť skrátiť volebné obdobie a dať do rúk občanom možnosť novej voľby. Koalícia tak podľa Kiššovej nesie zodpovednosť za to, že organizovaný zločin za zostávajúce dva roky zapustí svoje korene ešte hlbšie do štátnych štruktúr. "Tento návrh sme do NR SR predložili ešte v čase búrlivých protestov. Vláda SR zlyhala v ochrane právneho štátu, spravodlivosti a bezpečnosti občanov. Nestiahli sme ho preto, lebo kabinet Petra Pellegriniho (Smer) nie je vládou zmeny, ale kontinuity toho, čo tu Robert Fico (Smer) celé roky budoval. On bol síce zosadený, ale ubezpečil nás, že nikam neodchádza," povedala Kiššová. Poslankyňa tiež dodala, že tým pádom neodchádza ani jeho režim brutálnej korupcie, tunelovania majetku a beztrestnosti vyvolených. Kiššová tvrdí, že súčasnú vládu už neriadi verejný záujem, ale záujem organizovaného zločinu, ktorý sa neštíti ani vraždy. Eduard Heger (OĽaNO) upozornil, že voľby sú sviatkom demokracie, kde voliči nastavujú politikom zrkadlo. "Táto vláda sa však do zrkadla pozrieť nechce. Zrejme by boli najradšej, ak by už žiadne voľby neboli," myslí si. Podpredseda Sme rodina Milan Krajniak je presvedčený, že koalícia nemá odvahu opýtať sa ľudí, či aj po tomto všetkom chcú, aby táto vláda ďalej pokračovala. "My sme presvedčení, že ľudia nechcú pokračovanie takejto politiky. Preto by bolo najférovejšie sa občanov opýtať. Ak má koalícia pocit, že spravuje krajinu geniálne a ľudia ich milujú, môžu ísť do volieb kedykoľvek," odkázal. Za návrh na konanie predčasných volieb do Národnej rady hlasovalo v pléne 57 poslancov. Koalícia bola buď proti, alebo sa jej členovia zdržali. Voľby sa podľa návrhu mali konať 8. septembra 2018.


Ekvádorský súd vydal zatykač na exministra zahraničia Patiňa

Ricardo Patiňa tvrdí, že ho stíhajú nezákonne.

QUITO. Ekvádorský súd nariadil v piatok zatknúť bývalého ministra zahraničných vecí Ricarda Patiňa, informovala v sobotu agentúra AP. Patiňo vo videozázname, ktorý zverejnil vo štvrtok na sociálnych sieťach, tvrdí, že je nezákonne stíhaný za výzvu na pokojné protesty proti prezidentovi Lenínovi Morenovi. Uviedol, že už legálne opustil Ekvádor a nachádza sa na "inom území". Ďalšie podrobnosti neposkytol. Podľa niektorých médií Patiňo odcestoval najprv do Peru, potom letecky do Mexika. Ekvádorskí prokurátori tvrdia, že exminister opustil Ekvádor prekročením pozemnej hranice v stredu po tom, čo sudca odmietol ich žiadosť o jeho zatknutie. Povedali, že sudca, ktorý ich žiadosť zamietol, je teraz vyšetrovaný. Príkaz na zadržanie Patiňa schválil už iný sudca. Prokurátori uviedli, že požiadali Interpol, aby pomohol zadržať Patiňa za to, že vlani vyzýval ľudí, aby obsadili verejné inštitúcie a uzavreli cesty. AP poznamenala, že Patiňo je spojencom exprezidenta Rafaela Correu, ktorý v roku 2012 udelil politický azyl zakladateľovi organizácie WikiLeaks Julianovi Assangeovi. Toho britská polícia zatkla 11. apríla na ekvádorskom veľvyslanectve v Londýne. Correa následne označil Morena za zradcu. "Najväčším zradcom v histórii Ekvádora a Latinskej Ameriky je Lenín Moreno, ktorý povolil britskej polícii vstúpiť na naše veľvyslanectvo v Londýne a zatknúť Assangea," napísal Correa na Twitteri. Correa zdôraznil, že Assange "nie je len držiteľom azylu, ale tiež ekvádorským občanom". Ľavičiar Rafael Correa stál na čele Ekvádoru v rokoch 2007-2017, Moreno bol vtedy jeho viceprezidentom. Od roku 2017 žije Correa so svojou rodinou neďaleko Bruselu, v Belgicku požiadal aj o azyl. Na bývalého prezidenta je v jeho vlasti vydaný zatykač na základe podozrení, že sa podieľal na únose jedného z tamojších politikov. Correa obvinenia popiera.


Švédsko opäť zaviedlo brannú povinnosť, vzťahuje sa na mužov i ženy

Vláda tento krok zdôvodnila zhoršujúcou sa bezpečnostnou situáciou v Európe a krajinách okolo Švédska.

ŠTOKHOLM. Švédska stredoľavá vláda vo štvrtok rozhodla o opätovnom zavedení brannej povinnosti, ktorá sa bude vzťahovať na mužov i ženy. Tento krok zdôvodnila zhoršujúcou sa bezpečnostnou situáciou v Európe a krajinách okolo Švédska. Podľa dnes schváleného plánu budú od 1. januára povolávať do vojenskej služby každoročne najmenej 4000 osemnásťročných občanov narodených v roku 2000 a neskôr. Súčasne sa však budú môcť naďalej hlásiť na vojenskú službu dobrovoľníci. Škandinávska krajina zrušila v roku 2010 povinné odvody, ktoré sa však týkali iba mužov, pretože mala na vojenskú službu dostatok dobrovoľníkov. Po ruskej anexii Krymu sa však vystupňovali vojenské aktivity v Pobaltí, čo podnietilo Švédsko, aby posilnilo pripravenosť svojej armády.


Kučová neuspela v kvalifikácii v Osake, uhrala len tri gemy

Slovenská tenistka podľahla domácej tenistke.

Kjoka Okamurová (Jap.) - Kristína Kučová (9-SR) 6:2, 6:1 OSAKA. Slovenská tenistka Kristína Kučová neuspela v 1. kole kvalifikácie dvojhry na turnaji WTA v japonskej Osake. V sobotu v pozícii nasadenej deviatky podľahla domácej Kjoke Okamurovej hladko 2:6, 1:6.


Vrahovia šiestich Vietnamcov požiadali o podmienečné prepustenie

Dvaja muži v roku 1994 zavraždili samopalom piatich dospelých a udusili jedno bábätko.

TRNAVA, BRATISLAVA. Na doživotný trest odňatia slobody odsúdení Viliam Hauser a Róbert Matta, ktorí 8. apríla 1994 v sklade na Starej Vajnorskej ceste v Bratislave zavraždili šiestich Vietnamcov, požiadali o podmienečné prepustenie na slobodu. TASR to v utorok potvrdila hovorkyňa Krajského súdu v Trnave (KS) Jana Kondákorová. "Okresnému súdu Trnava boli v druhej polovici apríla postupne doručené žiadosti odsúdených o podmienečné prepustenie z výkonu trestu odňatia slobody," upresnila hovorkyňa. Prvostupňový súd po naštudovaní spisového materiálu vytýči v tejto veci termín verejného zasadnutia. O návrhu by mal súd rozhodnúť najneskôr do 60 dní od jeho doručenia. O podmienečné prepustenie mohli Hauser a Matta požiadať už 19. apríla tohto roku, po odpykaní si 25 rokov trestu, tak ako iní na doživotie odsúdení väzni. Obaja vrahovia si v súčasnosti naďalej odpykávajú doživotný trest v ústave v Leopoldove. O podmienečnom prepustení je príslušný rozhodnúť okresný súd, v ktorého obvode sa trest odňatia slobody vykonáva, v tomto prípade teda Okresný súd v Trnave. Ak bol návrh odsúdeného o podmienečné prepustenie zamietnutý, môže ho odsúdený opakovať až po uplynutí jedného roka od zamietnutia, okrem prípadu, že návrh bol zamietnutý len preto, že ho odsúdený podal predčasne. Proti rozhodnutiu o podmienečnom prepustení je prípustná sťažnosť, ktorá má odkladný účinok. Masaker Vietnamcov ostane, popri dunajskostredskej poprave desaťčlennej Pápayovej skupiny z marca 1999, natrvalo zapísaný v dejinách slovenskej kriminalistiky ako jeden z najhroznejších. Odohral sa 8. apríla 1994 v sklade súkromnej firmy DUK na Starej Vajnorskej ceste v Bratislave. Vtedy 23-ročný Matta a 24-ročný Hauser zavraždili samopalom Škorpión troch dospelých mužov vo veku 35, 35 a 34 rokov, dve ženy vo veku 32 a 33 rokov, z ktorých jedna bola tehotná a udusili osemmesačné dieťa. Usmrtené obete našla žena, ktorá rodine vypomáhala pri opatere dieťaťa. Motívom bol lup v rôznych menách vo výške viac ako 1,1 milióna korún. Dvojica vrahov ulúpila 150-tisíc korún, 4000 mariek, 29 712 dolárov a 30.000 šilingov, teda spolu najmenej 1,137 milióna korún. Páchatelia následne ušli do Nemecka. Keď sa o niekoľko dní vrátili a znovu chceli odísť do zahraničia, polícia ich zadržala na hraničnom priechode v Petržalke. Policajný zbor SR v spolupráci s Interpolom zaistil aj časť ukradnutých peňazí. Súdne pojednávanie sa začalo pred vtedajším bratislavským Mestským súdom 15. mája 1995. O deväť dní neskôr súd vyhlásil rozsudok - doživotné tresty odňatia slobody. Predseda senátu Juraj Kliment vtedy rozsudok zdôvodnil tým, že trestný čin spáchali obžalovaní po predchádzajúcej príprave brutálnym a zavrhnutiahodným spôsobom, nedá sa ničím napraviť a oprávnene pobúril verejnosť. Pre spoločnosť bol stupeň jeho nebezpečnosti veľmi vysoký, preto si pred páchateľmi vyžaduje účinnú ochranu. Napriek mladému veku vrahov nebola nádej, že by ich bolo možné napraviť trestom odňatia slobody od 15 až do 25 rokov. Následne vo februári 1996 senát Najvyššieho súdu SR (NS SR) uznesením zamietol odvolania Mattu a Hausera voči rozsudku Mestského súdu. NS SR v uznesení uviedol, že odvolanie oboch páchateľov nie je odôvodnené, pretože prvostupňový súd objektívne zvážil všetky dôkazy. Pri vynesení rozsudku vychádzal i z posudkov znalcov, podľa ktorých ani u jedného z vrahov nemožno predpokladať dlhoročným trestom odňatia slobody resocializáciu.


Ledva stál na nohách. Rozhodca v Česku bol na zápase opitý

BRATISLAVA. Víkendový zápas českej dorasteneckej futbalovej ligy medzi Berounom a Slaným mal nečakaného hlavného aktéra. Mladých hráčov na trávniku zatienil asistent rozhodcu Milan Šefara, ktorý prišiel na duel v značne podnapitom stave. Amatérske video zo stretnutia zachytáva, ako sa arbiter tacká popri čiare a pri rýchlejšom pohybe má problémy udržať stabilitu. Pri snahe o beh spadol a zdvihol sa až na tretí pokus. Jeho správaním sa už zaoberá Stredočeský krajský futbalový zväz (SKFS). "Neviem si predstaviť jeho ďalšie pôsobenie v súťažiach SKFS. Pre jeho správanie a konanie neexistuje žiadne ospravedlnenie či poľahčujúca okolnosť. K celej udalosti sme zvolali mimoriadne zasadanie Komisie rozhodcov SKFS," cituje predsedu spomenutej komisie Pavla Mareša portál iDnes.cz.  "Hrubo sa previnil proti etike rozhodcu. Má pozastavenú delegáciu do vynesenia verdiktu. Takéto správanie je neakceptovateľné a SKFS bude takéto excesy tvrdo trestať," píše sa v oficiálnom stanovisku SKFS. Český futbal zažil podobnú kauzu už v roku 2016 a dokonca v tamojšej najvyššej súťaži. Štvrtý rozhodca Marek Pilný prišiel vtedy opitý na súboj medzi Příbramom a Slaviou Praha. Alkohol v krvi mal takisto bránkový arbiter Jiří Jech, ktorý sa v priebehu stretnutia aj vymočil priamo na ihrisku. Obaja boli neskôr vyškrtnutí z listiny rozhodcov a prišli o licenciu.


Prekonal štyridsaťdva zranení. Hubočan hráva s mužom zo skla

Ľudia sa mi smiali. Bolo to psychicky veľmi náročné, pretože som za to nemohol, hovoril Abou Diaby.

BRATISLAVA. Keď v roku 2006 prichádzal devätnásťročný Abou Diaby do Arsenalu, fanúšikovia sa tešili, že získali nového Vieiru. S legendou ho spájali dlhé nohy a neúnavnosť. “Má Vieirovu eleganciu a prácu s loptou,” vyhlásil vtedy tréner Arsene Wenger. Len štyri mesiace po príchode do Londýna v ligovom zápase so Sunderlandom sa Diaby vážne zranil. Dan Smith mu spôsobil niekoľkonásobnú fraktúru členka a odštartoval jeho sériu štyridsiatich dvoch zranení, ktoré utŕžil počas pôsobenia v metropole Anglicka. Po zápase so Sunderlandom chcel Wenger Smitha zažalovať. Po rokoch Diaby priznáva, že zákrok mu zničil kariéru. “Samozrejme, že to všetko zničilo. Naštartovalo to moje neustále zranenia členka, k čomu sa pripojili aj ďalšie časti tela. Dovtedy som nemal žiadne problémy,” spomína Diaby podľa Daily Mail. Nasledovali štyri operácie členka, kolena a viac než dvadsať svalových zranení. Mimo tímu strávil až 222 týždňov. S postupom času sa nemohol liečiť v Londýne, mal psychické problémy. “Musel som chodiť za fyzioterapeutmi do Kataru či Francúzska. Nemohol som sa pozerať na spoluhráčov, ako trénujú, kým ja som bol stále zranený,” pokračuje. Za posledné dva roky v Arsenale nastúpil na dva zápasy. Minulé leto po deviatich sezónach opustil Anglicko a prestúpil do Marseille, kde sa tento rok stal jeho spoluhráčom aj slovenský reprezentant Tomáš Hubočan. “Ľudia sa mi smiali, že som mužom zo skla. Bolo to psychicky veľmi náročné, pretože som za to nemohol,” vysvetľuje. V minulej sezóne nastúpil za Marseille do štrnástich zápasov a dal jeden gól. Diaby má stále iba tridsať rokov. “Budem šťastný, ak do konca kariéry odohrám ešte dvadsať zápasov. Ak budem schopný, aj viac, ale bol by to zázrak,” dodáva smutne.  Problém so zraneniami nemal iba Diaby. Väčšinu kariéry v Arsenale prežili na maródke aj Čech Tomáš Rosický či Theo Walcott. Anglický reprezentant od svojho prvého zranenia v Arsenale 28. apríla 2006 až do dnešného dňa utrpel 46 zranení.  “Neviem, prečo sa to deje práve nám. Vynakladáme obrovské prostriedky na modernizáciu našich zariadení a lekárskych metód,” bráni sa Wenger. Podobným prípadom je aj Jack Wilshere. Talentovaný stredopoliar sa stal hviezdou Arsenalu, pre časté zranenia však prestal nastupovať. Podľa PhysioRoom.com, od roku 2009, až do júla tohto roku utrpel až dvadsaťšesť zranení, z ktorých štrnásť sa týkalo členku. Wilshere po strate miesta v anglickej reprezentácii v lete tohto roku odišiel na hosťovanie do Bournemouthu. Anglický Telegraph si dal pred dvomi rokmi vypracovať štúdiu zranení Arsenalu. Štatistiky Premier Injuries Ltd. ukázali, že od sezóny 2003/04 až 2013/14 utrpel tím až 312 vážnych zranení, ktoré vyradili hráča na desať a viac dní. Bolo to presne o sto viac, než Chelsea. V súčasnej chvíli je na listine zranených šesť hráčov, vrátane novej posily Shkodrana Mustafiho, ktorého trápi členok. Mnohí vinia z častých zdravotných problémov hráčov Arsenalu Wengera. “Stretol som sa s členom lekárskeho tímu Arsenalu a ten mi povedal, že niekoľkokrát dohováral Wengerovi, aby na hráčov toľko netlačil a nepremáhal ich. Nebral na to žiadny ohľad,” povedal Stewart Robson pre ESPN FC. Robson je bývalým hráčom Arsenalu, dnes kritikom metód francúzskeho manažéra. Pripisuje mu tiež odchod Robina van Persieho. Jedného z najlepších kanonierov v klubovej histórii mal vyštvať práve problém s liečebnými metódami. “Jedným z dôvodov, pre ktoré van Persie opustil Arsenal, bola jeho nespokojnosť s lekárskym tímom,” dodáva Robson.  Tento text ste mohli čítať vďaka tomu, že platíte za obsah. Vážime si to.


Francúzsky prezident Hollande už nebude kandidovať

PARÍŽ. Francúzsky prezident Francois Hollande dnes v televízii oznámil, že sa v budúcoročných voľbách nebude uchádzať o opätovné zvolenie. Socialista Hollande povedal, že sa rozhodol "nekandidovať v prezidentských voľbách", keďže "je pri zmysloch" a vie, aké sú jeho šance získať širokú podporu v rámci strany. Rozhodnutie nekandidovať zverejnil iba niekoľko dní nato, ako jeho premiér Manuel Valls oznámil "pripravenosť" ísť do primárok ľavice, ktoré sa uskutočnia v dvoch kolách 22. a 29. januára budúceho roka. Hollande je najneobľúbenejším francúzskym prezidentom v moderných dejinách krajiny. Opakovane hovoril, že bude znova kandidovať, iba ak sa mu podarí obmedziť nezamestnanosť, ktorá sa už niekoľko rokov drží na desiatich percentách. Do súboja o funkciu prezidenta dnes oficiálne vstúpil bývalý minister hospodárstva Arnaud Montebourg. Oznámil, že bude kandidovať v prezidentských primárkach socialistov v januári. Montebourg má 54 rokov a o kreslo vo vláde prišiel v roku 2014 po tom, ako odsúdil propodnikateľské smerovanie Hollandovej politiky. V prejave v Paríži dnes povedal, že je za silný štát, ktorý bude chrániť francúzsky priemysel pred "zahraničnými záujmami". Francúzski konzervatívci si v primárkach vybrali za svojho kandidáta pre prezidentské voľby bývalého premiéra Francoisa Fillona.


Zomrel Giuseppe Pelosi, ktorého odsúdili za Pasoliniho vraždu

Pelosi sa v súdnej sieni k činu priznal a v roku 1979 ho odsúdili.

RÍM. Giuseppe Pelosi, ktorého odsúdili za vraždu talianskeho literáta a filmára Piera Paola Pasoliniho, zomrel vo štvrtok po dlhej chorobe v nemocnici v Ríme vo veku 59 rokov. Za vraždu z roku 1975 strávil za mrežami viac ako deväť rokov. Kauza Pasolini nebola úplne nikdy objasnená. V čase jej spáchania strávil 17-ročný prostitút Pelosi novembrovú noc v roku 1975 v motorovom vozidle s Pasolinim na pláži v Ostii pri Ríme. Nasledujúce ráno našli vtedy 53-ročného umelca ubitého na smrť a dokaličeného, pričom ho evidentne viackrát prešlo auto. Pelosi sa v súdnej sieni k činu priznal a v roku 1979 ho odsúdili definitívne na deväť rokov a sedem mesiacov odňatia slobody nepodmienečne. Neskôr sa však o priebehu osudnej noci vyjadril protirečivo a po odpykaní si trestu odvolal svoje priznanie, obviniac z vraždy skupinu neznámych osôb.


Nižnij Novgorod zdolal Lokomotiv Jaroslavľ v predĺžení

Pozrite si výsledok piatkového stretnutia KHL.

MOSKVA. Hokejisti Torpeda Nižnij Novgorod zdolali Lokomotiv Jaroslavľ v jedinom zápase piatkového programu Kontinentálnej hokejovej ligy. Torpedo Nižnij Novgorod - Lokomotiv Jaroslavľ 3:2 po predĺžení (0:1, 1:1, 1:0 - 1:0) Góly: 42. a 65. Galuzin, 12. Calof - 18. Jurtajkin, 21. Osipov


AKTUALIZOVANÉRegionálnemu poslancovi SaS zhorelo auto

Okresnému predsedovi SaS Lukášovi Raníkovi v noci na nedeľu zhorelo auto. Strana tvrdí, že malo ísť o odplatu.

BRATISLAVA. V noci na nedeľu zhorelo v Púchove auto okresnému predsedovi strany Sloboda a Solidarita Lukášovi Ranikovi. Incident potvrdil aj krajský hovorca trenčianskej polície Ľubomír Kudlička. "V noci okolo pol tretej bol v Púchove požiar auta, horel tam Peugeot 307. Škoda je približne 2500 eur, k prípadu sa nemôžeme bližšie vyjadrovať, keďže je v štádiu šetrenia," povedal. SaS tvrdí, že požiar auta súvisí s Ranikovými odhaleniami ohľadom tunelovania mestského majetku. „Berieme to ako výzvu, aby sme si podrobne posvietili na to, čo sa to v Púchove deje,“ vyhlásil na brífingu predseda strany Richard Sulík. Ranik, ktorý kandidoval vo voľbách s poradovým číslom 51, bol v okrese aktívny už aj v minulosti. V roku 2015 vo svojom blogu upozornil na nákup predraženého plota pre miestny Mestský športový klub. Vtedajšia konateľka klubu objednala 75 metrový plot za takmer 36 tisíc eur. Po prevalení kauzy ju mestskí poslanci z postu odvolali. Najvyšší kontrolný úrad po prešetrení konštatoval, že sa s mestským majetkom nakladalo nehospodárne a vznikla škoda približne 18 tisíc eur. „Nikam to nepokračovalo, a tak som začiatkom roka napísal podnet na Úrad pre verejné obstarávanie, aby celú vec skontroloval,“ povedal Ranik s tým, že predpokladá, že mu auto zhorelo práve pre jeho pokračujúci záujem o túto kauzu.


Žitňanská získala na informačný systém Obchodného registra milióny eur

BRATISLAVA. Do slovenskej justície smeruje ďalšia veľká investícia. Ministerstvo spravodlivosti podpísalo s ministerstvom dopravy zmluvu o poskytnutí nenávratného finančného príspevku vo výške 9.935.967 eur. Predmetom projektu financovaného z Európskeho fondu regionálneho rozvoja je vybudovanie nového Informačného systému Obchodného registra (OR). V zmluve, ktorá bola zverejnená v centrálnom registri zmlúv, sú upravené podmienky čerpania eurofondov. Nový informačný systém je ťažiskom reformy OR, ktorej cieľom je odbremeniť súdy zaťažené touto agendou, zlepšiť kvalitu údajov zapísaných v OR a zvýšiť kvalitu služieb. Ministerstvo sľubuje napríklad uľahčenie registrácie spoločností, ktoré má v niektorých situáciách prebiehať takmer on-line spôsobom. "Ministerstvo spravodlivosti finalizuje prípravu podkladov pre verejné obstarávanie, ktoré avizovalo predbežným oznámením vo vestníku verejného obstarávania v októbri 2017," informoval hovorca rezortu Peter Bubla. Podklady na vyhlásenia tendra podliehajú kontrole na úrovni riadiaceho orgánu, ktorým je rezort dopravy. "Samotné verejné obstarávanie môže byť vyhlásené až po schválení súťažných podkladov riadiacim orgánom. Veríme, že by sa nám mohlo podariť vyhlásiť verejné obstarávanie v druhom štvrťroku," doplnil Bubla. Projekt by mal byť podľa zmluvy zrealizovaný do konca októbra 2019. Ministerka spravodlivosti Lucia Žitňanská (Most-Híd) predstavila vlani v októbri návrh opatrení na zlepšenie fungovania OR. Ten by mala schváliť vláda, potom ministerstvo spustí celkovú reorganizáciu a modernizáciu v tejto oblasti. Chce dosiahnuť lepšie fungovanie a zvýšenie efektivity OR, čo má v konečnom dôsledku prispieť i k zlepšeniu podnikateľského prostredia. Registrové súdy by mali byť odbremenené od nesporovej registračnej agendy, ktorá súvisí so zápismi do OR. Jej významná časť by sa mala presunúť na externých registrátorov, ktorými budú notári. Procesy by sa mali elektronizovať s cieľom zvýšiť presnosť a znížiť chybovosť zapísaných údajov. To sa má dosiahnuť zavedením výlučnej elektronickej podoby podávania návrhov na zápis údajov, na zápis zmeny zapísaných údajov do obchodného registra a na výmaz zapísaných údajov z obchodného registra s preddefinovanými kontrolami. Rezort chce napokon efektívnejšie prepojiť OR s referenčnými registrami a inými zdrojovými registrami, ktoré sú preň zdrojom informácií.


Trumpov právnik chce, aby bol prípadný výsluch prezidenta obmedzený

Prípadné vypočúvanie Donalda Trumpa v ruskej kauze by malo podľa jeho právnika trvať maximálne dve a pol.

WASHINGTON. Nový šéf tímu právnikov prezidenta USA Donalda Trumpa požaduje, aby bolo prípadné Trumpovo vypočúvanie v kauze údajného zasahovania Ruska do amerických prezidentských volieb časovo a tematicky obmedzené. Informovala o tom v piatok agentúra Reuters. Podľa právnika Rudyho Giulianiho by mal rozhovor vyšetrovateľov s Trumpom trvať maximálne dve a pol hodiny a mal by sa sústrediť na spomínanú tému. Vypočúvanie, ak s ním bude prezident súhlasiť, by tiež nemalo prebiehať pod prísahou, uviedol vo štvrtok Guiliani, bývalý starosta New Yorku. Ako príklad vhodných otázok, na ktoré by sa mal prípadný rozhovor sústrediť uviedol: "Existovala nejaká dohoda s Rusmi?" či "Došlo k nejakému stretnutiu Trumpa s Rusmi?". Podľa Guilianiho by okrem toho mohli zaznieť aj otázky súvisiace s vlaňajším odvolaním riaditeľa Federálneho úradu pre vyšetrovanie (FBI) Jamesa Comeyho. Špeciálny vyšetrovateľ Robert Mueller by chcel vypočuť Donalda Trumpa v rámci preverovania podozrení z údajného ruského zasahovania do amerických prezidentských volieb z roku 2016. Prezidentovi právnici ale zdôrazňujú, že Trump nemá povinnosť čeliť otázkam federálnych vyšetrovateľov. Mueller preto údajne pohrozil, že by si mohol Trumpa predvolať, ak odmietne prísť dobrovoľne. Obe strany sa v súčasnosti pokúšajú dospieť k dohode o podmienkach prípadného vypočúvania. Guiliani si myslí, že rozhodnutie, či Trump predstúpi pred vyšetrovateľov dobrovoľne, by malo padnúť v priebehu dvoch až troch týždňov. "Chceme to už mať celé za sebou," uzatvoril Giuliani.


Neďaleko známeho tureckého letoviska dopadli dve rakety

ANKARA. Útočníci v piatok vystrelili najmenej dve rakety na územie neďaleko tureckého letoviska Antalya pri pobreží Stredozemného mora a zasiahli sklad využívaný rybárskou spoločnosťou. Nikto neutrpel zranenia, informovali miestne médiá. Rakety boli podľa tureckej tlačovej agentúry Dogan odpálené z horskej oblasti pri hlavnej ceste spájajúcej letovisko Antalya s mestom Kemer. Terčom útoku mal byť zrejme kamión s cisternou vezúci palivo. Na miesto, približne 15 kilometrov od Antalye, vyslali niekoľko sanitiek a požiarne vozidlá, dodala agentúra AP. Motív útoku na oblasť, ktorá je v Turecku dôležitou turistickou destináciou, nie je známy. Úrad guvernéra Antalye potvrdil, že v oblasti došlo k explózii, a dodal, že sa začalo vyšetrovanie prípadu. Turecko zažíva vlnu smrtiacich útokov extrémistickej organizácie Islamský štát (IS) alebo kurdských povstalcov. Krajina sa ešte len spamätáva z neúspešného júlového vojenského prevratu, z ktorého turecká vláda obviňuje nasledovníkov moslimského duchovného Fethullaha Güllena, žijúceho v USA. Podľa skorších správ médií mohla byť terčom cisternová loď zakotvená na mori.


Trump telefonoval s Merkelovou aj s japonským premiérom

Išlo o prvé dva telefonáty so svetovými lídrami. Hovoriť má ešte s Vladimirom Putinom, aj Francoisom Hollandom.

WASHINGTON. Americký prezident Donald Trump v sobotu po prvý raz od nástupu do funkcie telefonoval s nemeckou kancelárkou Angelou Merkelovou. Oznámil to hovorca Bieleho domu Sean Spicer bez bližšieho vyjadrenia k obsahu rozhovoru. Trump podľa hovorcu telefonoval Merkelovej z Oválnej pracovne Bieleho domu. Rozhovor bol očakávaný s napätím, pretože Trump v nedávnom rozhovore označil rozhodnutie nemeckej vlády prijať množstvo utečencov za "katastrofálnu chybu", a to aj v súvislosti s hrozbou terorizmu. Nový šéf Bieleho domu predtým viedol telefonický rozhovor aj s japonským premiérom Šinzóm Abem. Trump v ňom potvrdil "neochvejný" záväzok USA zaisťovať bezpečnosť Japonska. Obaja lídri hovorili tiež o hrozbe Severnej Kórey a vyjadrili želanie posilniť bilaterálny obchod. Trump okrem toho pozval Abeho na návštevu Washingtonu 10. februára. Išlo o prvé dva telefonáty so svetovými lídrami, ktoré má Trump naplánované na sobotu. Hovoriť má ešte s ruským prezidentom Vladimirom Putinom, francúzskym prezidentom Francoisom Hollandom a austrálskym premiérom Malcolmom Turnbullom.


Slovenky nestačili na USA, v druhom zápase na MS prehrali

V ďalšom zápase nastúpia slovenské reprezentantky proti domácim Češkám.

Majstrovstvá sveta v hokejbale - skupinová fáza: Pardubice (Česká republika) Góly: 28. Kapustová (Jurčová) - 9. Steadmanová, 23. Dixonová (Dobsonová), 37. Dixonová (Levinová, Dobsonová) Zostava SR: Rišianová (31. Zuziaková) - Záborská, Frühauf, Horváthová, Lalíková, Pravlíková, Gaborčíková, Žitňanská, Kežmarská - Kapustová, Jurčová, Ihnaťová, Vargová, Gauríková, Kochanová, Krajňáková, Dzurinová, Vršková, Görögová, Gajdošová, Stašová, Finďová, Kľúčiková PARDUBICE. Slovenské hokejbalistky prehrali vo svojom druhom zápase na MS v Pardubiciach s USA 1:3 a nedokázali tak nadviazať na víťaznú premiéru na šampionáte proti Kanaďankám. Američanky dokázali skórovať v každej tretine, Slovenky odpovedali iba na konci tej druhej gólom Kapustovej. V tabuľke im patrí po dvoch zápasoch štvrtá priečka so ziskom troch bodov. V ďalšom zápase nastúpia slovenské reprezentantky v pondelok o 16. hodine proti domácim Češkám.


Karlsson sa stal tretím najlepšie plateným hráčom v NHL

Švédsky obranca podpísal dlhoročný kontrakt s klubom San Jose Sharks.

BRATISLAVA. Švédsky hokejový obranca Erik Karlsson sa stal tretím najlepšie plateným hráčom kanadsko-americkej NHL. S tímom San Jose Sharks podpísal kontrakt na osem rokov v celkovej hodnote 92 miliónov amerických dolárov. "Je to pre mňa veľké rozhodnutie. Nakoniec však viem, že je to pravé pre mňa, moju rodinu aj túto organizáciu. Som spokojný s tým, ako sa to všetko udialo a že ma netlačili k tomu, aby som urobil rozhodnutie skôr ako teraz," povedal dvojnásobný držiteľ Norrisovej trofeje určenej pre najlepšieho obrancu v zámorskej hokejovej profilige. Okrem toho Karlsson verí, že San Jose bude mať veľkú šancu získať Stanleyho pohár v budúcej sezóne a každým rokom bude napredovať. Švéd sa síce môže pýšiť spomenutými individuálnymi oceneniami, ale na tímový úspech stále čaká. Vo švédskom národnom tíme získal "iba" striebro na ZOH v Soči 2014 a bronz na majstrovstvách sveta v roku 2010. Erik Karlsson sa stal najlepšie plateným obrancom v zámorí. V tejto pozícii nahradil obrancu Los Angeles Kings Drewa Doughtyho, ktorý minulé leto podpísal s "kráľmi" dlhodobý kontrakt na 88 miliónov amerických dolárov. V najprestížnejšej hokejovej súťaži sveta sa z lepšieho zárobku na jednu sezónu tešia len útočníci Connor McDavid (12,5 milióna USD) a Auston Matthews (11,6 milióna USD). Rodák z Landsbro dlhodobo patrí k najlepším obrancom na svete. Niekdajší kapitán Ottawy Senators zmenil svoje pôsobisko pred začiatkom sezóny 2018/2019 a v premiérovom ročníku vo farbách Sharks zaznamenal v 53 zápasoch základnej časti tri góly a 42 asistencií. Je potrebné poznamenať, že v 'rozlete' ho limitovalo zranenie slabín, pre ktoré vynechal veľkú porciu zápasov. V play-off dosiahol bilanciu 2+14 a bol lídrom v počte asistencií v čase, keď jeho klub vypadol vo vyraďovacej časti.


S Obyčajnými nastúpil do parlamentu problém, hovorí Číž zo Smeru

BRATISLAVA. Je elementárnym záujmom všetkých, aby Národná rada SR bola orgán džentlmenský a rešpektovali sa v ňom pravidlá, ktoré sú stanovené. V parlamentnej rozprave k vetovanej novele Rokovacieho poriadku to v stredu vyhlásil Miroslav Číž (Smer). "Ukazuje sa, že rokovací poriadok sleduje aj racionalitu vystúpení a má to obrovský význam. Každá organizácia má na začiatku stanovený program a sleduje sa, či sa dodržiava. Opozícia však zvolila čisto politický prístup," odkázal na margo kritiky z opozičných radov. Smer si už vyskúšal pobyt v opozícii a keď si myslí, že bude vládnuť stále, tak vám hovorím, že to tak nebude. Podľa Číža má novela rokovacieho poriadku dva momenty, o ktorých má zmysel diskutovať. Prvým je obmedzenie dĺžky času na vystúpenie v rozprave a druhým povinnosť predsedajúceho sledovať porušovanie poriadku v sále a jeho právo vykázať poslanca. "Nepočul som ale jediný moment vo vystúpeniach opozície, ktorý by naznačoval, že tieto ustanovenia sú nesprávne. Až 90 percent európskych parlamentov má opatrenia tohto typu a fungujú tak od nepamäti," povedal Číž. Pripomenul, že v parlamente dochádza k pohŕdaniu právom a pokynmi predsedajúceho. "Nastúpil problém, a ten sme cítili najmä odvtedy, ako prišla skupina OĽaNO. Začal s tým Alojz Hlina (v súčasnosti predseda KDH, pozn. TASR), ktorý provokoval, búchal topánkou, principiálne nerešpektoval predsedajúceho, fyzicky napádal. Igor Matovič (OĽaNO-NOVA) vysypal kolegovi zo SaS (Martinovi Poliačikovi, pozn. TASR) na hlavu kýbeľ striekačiek. Môže byť záujmom kohokoľvek, vrátane prezidenta Andrej Kisku, aby toto pretrvávalo?" pýtal sa Číž. Zsolt Simon (nezaradený) odmietol postoj niektorých koaličných poslancov, podľa ktorých hlava štátu vetovaním novely rokovacieho poriadku politikárči. "Rokovací poriadok bez obmedzenia vystúpení tu bol doteraz, boli diskusné príspevky trvajúce viac ako 20 minút a neboli problémom. Nechajte priestor na politickú diskusiu v parlamente a neobmedzujte čas. Vláda je podriadená parlamentu a nie naopak," apeloval opozičný poslanec. Simon sa domnieva, že koalíciu bolí kritika zo strany opozície. "Ale máte kauzy a zodpovedáte za ne vy. Máte pocit, že kritika zo strany opozície je neopodstatnená? Dajte si ruku na srdce a pochopíte, že je na mieste. Stotožňujem sa s pripomienkami prezidenta, lebo novela rokovacieho poriadku je náhubkovým zákonom," vyhlásil s tým, že vládna trojka chce obmedziť opozíciu. "Varujem vás. Smer si už vyskúšal pobyt v opozícii a keď si myslí, že bude vládnuť stále, tak vám hovorím, že to tak nebude. Občania sa pomaly, ale isto, zobúdzajú. To, čo stvárate s týmto zákonom, je rovnaké, ako to, čo stvárali komunisti. Ale aj pre nich prišiel deň D, keď sa povedalo dosť. Keď priestor v parlamente obmedzíte, on sa raz vytvorí tak, ako sa v roku 1989 vytvoril na uliciach. A ten priestor vás zmetie," uzavrel Simon s prosbou, aby väčšina parlamentu vypočula šancu, ktorú dal plénu prezident a novelu rokovacieho poriadku opätovne neschválila. Dušan Čaplovič (Smer) Simona upozornil, že pravidlá rokovacieho poriadku platia rovnako pre koalíciu aj opozíciu a neobsahuje voči žiadnej z týchto strán nič neštandardné. "Všade v zahraničí, kde som chodil ako podpredseda vlády, regula obmedzenia času existuje a platí aj pre koalíciu, aj pre opozíciu. Nerozumiem preto diskusii, že by bol zákon protiústavný či nedemokratický," povedal. Predseda OĽaNO Igor Matovič v parlamente opakovane oznámil, že nebude rešpektovať nový Rokovací poriadok. Naďalej bude nosiť do rokovacej sály vizuálne pomôcky i bilbordy. „Prijatím zákona zavriete ústa všetkým neslobodným opozičným poslancom NR SR. Väčšina z opozičných kolegov neukáže pomôcky, lebo nemôžu okradnúť rodinu o 2 000 eur za to, že nastavia koalícii zrkadlo. Deväťdesiatdeväť percent poslancov skloní hlavu pred touto šikanou, ale ja chcem sľúbiť, že všetky pomôcky ukazovať budem a pokuty na seba zoberiem,“ vyhlásil Matovič v rozprave k návrhu Rokovacieho poriadku. „Môžete mi daj aj 50 pokút denne, budem to robiť. Budete to mať podané krutejšie, ako by ste nechali prejaviť sa poslancov. Na každého z vás si nájdem vec, ktorou vám budem znepríjemňovať život. Matovičovi nezatvoríte ústa. Bilbordových pomôcok tu budete mať trikrát viac ako doteraz. Mňa pokutami nezastrašíte,“ vyhlásil. Matovič viackrát v prejave kritizoval predsedu NR SR a zároveň predsedu SNS Andreja Danka. Označil ho za zlodeja, rasistu a zakomplexovaného chudáčika. Starý Rokovací poriadok národnej rady je podľa predsedu hnutia Sme rodina Borisa Kollára dobrý a preto by sa koaliční poslanci mali vrátiť k zdravému rozumu. Ako uviedol v rozprave k prezidentom vrátenému zákonu, v sále počúvajú poslanci stále to isté. „Nikto to už nepočúva. Ľudí to nezaujíma. Chcú zákony, ktoré im pomôžu ľahšie žiť,“ povedal. Podobný názor mal aj predseda Ľudovej strany Naše Slovensko Marián Kotleba, podľa ktorého rokovací poriadok občanov nezaujíma a rokovanie o ňom je mrhaním času.  Ľudia s vyššími príjmami budú na zdravotných odvodoch platiť viac. Maximálny vymeriavací základ pre výpočet odvodov do zdravotných poisťovní sa totiž od januára zruší. Vyplýva to z pozmeňujúceho návrhu Jozefa Valockého (Smer) k novele zákona o zdravotnom poistení, ktorú schválili poslanci Národnej rady (NR) SR. Do systému by takto malo prísť asi o 82 miliónov eur viac, ako sa plánovalo. Väčšinu takto získaných peňazí chce rezort použiť na "systematickú obnovu nemocníc a nákup zdravotníckej techniky". Začať s tým plánuje od budúceho roka. "Budeme cítiť kvalitnejšiu zdravotnú starostlivosť," povedal minister zdravotníctva Tomáš Drucker (nominant Smeru). Opatrenie by sa malo dotknúť asi 15.000 ľudí, ktorých mesačný príjem je vyšší ako 4290 eur. Podmienky na registráciu cirkvi alebo náboženskej spoločnosti sa od januára sprísnia. Poslanci totiž schválili novelu o slobode náboženskej viery a postavení cirkví a náboženských spoločností z dielne SNS. Po novom by mali cirkvi a náboženské spoločnosti, ktoré sa chcú na Slovensku zaregistrovať, mať aspoň 50-tisíc plnoletých členov - občanov SR s trvalým pobytom na Slovensku. V súčasnosti treba na registráciu 20-tisíc členov. Parlament schválil novelu zákona o peňažných príspevkoch na kompenzáciu ťažkého zdravotného postihnutia. Novelou zákona sa od začiatku budúceho roka zvyšuje ochrana príjmu opatrovaného človeka, stúpa suma príspevku na opatrovanie a predlžuje sa obdobie dôchodkového poistenia opatrovateľov a osobných asistentov. V súčasnosti je chránený príjem opatrovaného vo výške 1,4-násobku sumy životného minima, a teda 277,31 eura. S účinnosťou od januára budúceho roka sa táto hodnota zvýši na 1,7-násobok sumy životného minima, teda na 336,75 eura. Oblasť koordinácie regionálneho rozvoja má od začiatku budúceho roka prejsť z pôsobnosti Ministerstva dopravy, výstavby a regionálneho rozvoja SR na Úrad vlády SR. Umožní to návrh novely zákona o organizácii činnosti vlády a organizácii ústrednej štátnej správy, ktorý poslanci posunuli do druhého čítania. Zákonodarcovia o návrhu rokujú v skrátenom legislatívnom procese. V druhom čítaní ho poslanci prerokujú vo štvrtok dopoludnia.


Mello podal trestné oznámenie, inšpekcia začala stíhanie

Mello podal oznámenie na neznámych páchateľov pre prečiny zneužívania právomoci.

BRATISLAVA. Vyšetrovateľ Odboru Inšpekčnej služby Ministerstva vnútra (MV) začal v polovici tohto mesiaca trestné stíhanie v prípade trestného oznámenia obžalovaného Karola Mella, ktorý sa asi deväť rokov nachádza v stredoamerickom Belize. Podal ho na neznámych páchateľov pre prečiny zneužívania právomoci verejného činiteľa a neoprávneného nakladania s osobnými údajmi, vyplýva z oznámenia, potvrdil pre TASR obhajca Karola Mella Peter Schmidl. "Vyšetrovateľ začal trestné stíhanie v súvislosti s podozrením zo spáchania uvedených skutkov," potvrdila pre TASR Petra Friese z Tlačového odboru Kancelárie Ministerstva vnútra. Vzhľadom na prebiehajúce vyšetrovanie a vykonávané úkony polícia nemôže poskytnúť žiadne bližšie informácie Karol Mello je na Slovensku aktuálne stíhaný v dlhoročnej súdnej kauze dvojnásobnej vraždy v Moste pri Bratislave. Trestné oznámenie mal podať v inom prípade, ako v tom, v ktorom je obvinený. Malo by ísť o oveľa staršiu vraždu. Oznámenie sa dotýka príslušníkov bývalého Úradu boja proti organizovanej kriminalite Prezídia Policajného zboru. V spomínanom prípade dvojnásobnej vraždy v Moste pri Bratislave z roku 2004 sa skoré definitívne ukončenie súdnej kauzy nedá očakávať. Okresný súd Bratislava I aktuálne zisťuje pobyt jedného z poškodených za účelom zistenia jeho doručovacej adresy pre potreby trestného konania. Súd mal v júni rozhodnúť o návrhu prokurátora, aby sa voči Karolovi Mello konalo ako voči ušlému. "Z okolností tohto prípadu, ale aj iných prípadov, kde je na Karola M. vydaných niekoľko medzinárodných zatýkacích rozkazov, vyplýva, že sa trestnému stíhaniu v tejto veci vyhýba pobytom v cudzine," vysvetlil. Obhajca Schmidl tvrdí, že OS Bratislava I má k dispozícii aktuálnu adresu Karola Mella a je so súdom v kontakte, ako je aj v kontakte s orgánmi činnými v trestnom konaní (OČTK). Zatykače sú podľa slov obhajcu vydané nezákonne a obžalovaný sa pobytom na Belize len chráni pred nezákonným postupom OČTK, pritom niektoré veci už dávno boli ukončené. "Keby tie zatykače neboli, Karolovi by nič teoreticky nebránilo v tom, aby v tejto veci prišiel osobne na Slovensko," zopakoval obhajca. Karol Mello účasť na tomto skutku viackrát poprel. Bol istý čas na úteku, keď ho od roku 2007 hľadal Interpol, zadržaný bol v Poľsku v októbri 2010. Prebiehal dlhý vydávajúci proces, následne pre procesné pochybenia sudcu ho prepustili v máji 2011 na slobodu. V lete 2012 ho zatkla polícia v Belize, museli ho však prepustiť, pretože nebol na Slovensku nikdy právoplatne odsúdený.


Deti nemajú divácku skúsenosť, preto nebudú klásť otázky. A mali by

Novému animáku Ozzy chýbala aspoň jedna skutočne tvorivá osobnosť, ktorá by ho dokázala vytrhnúť z bezradnosti.

Animovaný príbeh o zatúlaných psíkoch sme v kinách nevideli už takmer pol roka. Naposledy pod názvom Tajomstvá domácich maznáčikov. Aby naše deti nezačali trpieť abstinenčnými príznakmi, prichádza španielsko-kanadský film Ozzy – a vďaka nemu detváky môžu trpieť kadečím iným. Lacná animácia, nízka kvalita Animovaný film o zvieratkách ako parafráza väzenskej drámy na prvý pohľad vyzerá lákavo, no na druhý ani tie ďalšie už nie. Naivita, nedopovedanosť, neobratnosť a najmä záplava scenáristických i režijných chýb dospelých odradia. Deti si možno nebudú klásť nebezpečné otázky, prečo niektorí ľudia so psami komunikujú, a iní nie, prečo niektorí vedia, že psy tvoria vlastnú paralelnú civilizáciu, a iní o tom nemajú ani poňatia. Nebudú sa pýtať, ako vzniklo psie väzenie, maskované ako luxusný hotel pre zvieratká, a prekážať im nebude ani to, že nikto z majiteľov stoviek ukradnutých psíkov nepátral po osude svojho miláčika. Lenže celkom určite im bude chýbať divácka skúsenosť so skutočnými väzenskými drámami, takže tento nosný nápad nijako neocenia. Hoci rodinný dlhometrážny digitálne animovaný film Ozzy nie je čisto európsky, obsahuje v priam ukážkovej podobe všetky chyby a nedostatky európskych digitálnych animákov. Najnápadnejší je fatálny nedostatok financií. Náklady nepresiahli desať miliónov dolárov – a to je v tomto segmente hlboko pod nutným minimom. Pretože sporiť sa dá na dramaturgoch, scenáristoch, režiséroch, dabingových hercoch a v krajnom prípade i na výtvarníkoch a reklame, ale „lacnejšiu“ digitálnu animáciu v dnešnom globalizovanom svete nájsť nemožno bez zmierenia sa s extrémne nízkou kvalitou. Pri vzniku snímky sa však nedostatok financií obdivuhodne harmonicky snúbil s absenciou skúseností. Tri z piatich spoločností, ktoré film produkovali, Ozzym debutovali. Vrátane kanadskej Tangent Animation. A skutočne – takto zle nevyzeral ani vôbec prvý celovečerný digitálne animovaný film na svete – Toy Story spred 22 rokov! Keď je najlepší zvuk Dva malé lacné digitálne animované filmy, uvádzané vlani v našich kinách, dokazujú, že zaujímavé, zábavné animáky môžu vzniknúť aj za málo peňazí a bez skúseností. Americké Buchty a klobásy, nakrútené za necelých 20 miliónov, stoja na nápade, hravosti a bezuzdnom humore, no nízky rozpočet sa neodráža ani v obraze či animácii. Španielski Agenti Dementi sú na tom s nápaditosťou, hravosťou i vtipom o kus horšie, ale aj na nich sa pozerá celkom dobre. Ozzy nás vracia o tri desaťročia nazad nielen technikou, ale i výtvarnými riešeniami, prácou s postavami a samotným príbehom, ktorý nemá potenciál a asi ani ambíciu zaujať detské, nieto dospelé publikum. Scenár, dialógy a výtvarné návrhy vznikali v Španielsku, ale tiež bez potrebných zručností. Debutantmi boli aj režiséri Alberto Rodriguez a Nacho La Casa či scenárista Juan Ramón Ruiz de Somavía, so skúsenosťami len z tvorby nenáročných španielskych komediálnych televíznych seriálov. Istú prax mal iba výtvarník Esteban Martín. V rôznych funkciách, najmä ako animátor, pracoval na španielskych animovaných filmoch Legenda o Cidovi, Príbeh o oslíkovi a Justin, malý veľký rytier. Pri príprave i samotnom nakrúcaní chýbala aspoň jedna skutočne tvorivá osobnosť, ktorá by projekt dokázala vytrhnúť zo sivého priemeru nenápaditosti, bezradnosti a rutiny. Že výsledok neulahodil ani inokedy vďačnému iberskému publiku, dokazuje len jediná nominácia na španielsku národnú filmovú cenu Goya. Aj to za zvuk.


Iránske vzdušné sily začali s vojenskými cvičeniami pri jadrovom komplexe

TEHERÁN. Iránske vzdušné sily uskutočňujú vojenské cvičenia s cieľom ukázať, že krajina je schopná ochrániť svoj vzdušný priestor. V utorok o tom informovala oficiálna tlačová agentúra IRNA. Cvičenia sa konajú v blízkosti mesta Isfahán v centrálnej časti krajiny, kde sa nachádzajú kľúčové nukleárne zariadenia vrátane jadrového komplexu v Natanze. V Isfaháne sa tiež nachádza letecká základňa, ktorá zohrávala dôležitú rolu počas iránsko-irackej vojny v 80. rokoch. Armádny hovorca, generál Masúd Rúzchoš uviedol, že cieľom dvojdňových cvičení je zlepšiť schopnosti vzdušných síl, ako aj ukázať vojenskú silu islamskej republiky. Na manévroch sa zúčastňujú stíhačky, bombardéry aj bezpilotné lietadlá. Isfahán, tretie najväčšie mesto Iránu, leží približne štyristo kilometrov južne od hlavného mesta Teherán.


Ďalší útok nožom, v Londýne dobodali na smrť tehotnú ženu

Mayová čelí kritike pre zvyšovaniu počtu útokov nožom.

LONDÝN. Žena približne v ôsmom mesiaci tehotenstva bola v sobotu pobodaná na smrť v Londýne, pričom jej dieťa je v kritickom stave. Informovala o tom agentúra Reuters s odvolaním sa na britskú políciu. Mužov zákona privolali do domu v južnej časti Londýna, kde našli 26-ročnú ženu s bodnými ranami. Lekári pomohli jej dieťaťu na svet a previezli ho do nemocnice. Polícia zatkla pre podozrenie z vraždy 37-ročného muža. Londýnsky starosta Sadiq Khan na Twitteri uviedol, že sa modlí za "toto nevinné dieťa a za jeho matku, ktorú tak tragicky stratilo". Premiérka Theresa Mayová čelí kritike, že k zvýšeniu počtu trestných činov spáchaných nožmi prispelo znižovanie výdavkov na políciu a škrty týkajúce sa sociálnych služieb. Podľa oficiálnej štatistiky došlo v Anglicku a Walese v roku 2018 k 285 prípadom dobodania na smrť, čo je najvyššia miera od začiatku vedenia záznamov pred 70 rokmi.


Drucker: Súkromné lekárne v štátnych nemocniciach končia

Zrušenie zmlúv so súkromnými lekárňami má priniesť nemocniciam desaťtisíce eur.

BRATISLAVA. Nájomné zmluvy so súkromnými lekárňami boli doposiaľ ukončené v sedemnástich zdravotníckych zariadeniach v pôsobnosti ministerstva zdravotníctva (MZ), v priebehu roka budú končiť ďalšie. V parlamente to vo štvrtok oznámil minister zdravotníctva Tomáš Drucker (nominant Smeru). Šéf rezortu odpovedal na otázku opozičného poslanca Eugena Jurzycu (SaS), ktorý chcel vedieť, aké percento súkromných lekární muselo odísť za uplynulý rok zo štátnych zdravotníckych zariadení a aký to malo dosah na financovanie týchto zariadení. "Podľa predbežných výsledkov to vychádza na 50-tisíc až 70-tisíc eur na nemocnicu ako čistý dopad, prírastok k hospodárskemu výsledku. Postupne sa zriaďujú lekárne, ktoré sú v pôsobnosti nemocnice," ozrejmil Drucker. Minister ešte v júni 2016 oznámil, že zo štátnych nemocníc majú postupne zmiznúť súkromné lekárne. Drucker chce, aby mali finančný úžitok z prevádzkovania lekární v nemocničných areáloch predovšetkým samotné nemocnice. Preto im nakázal vypovedať súkromníkom nájomné zmluvy, rovnako im zakázal uzatvárať nové. Štátne zariadenia si majú lekárne po novom prevádzkovať samy. Minister im okrem vypovedania zmlúv prikázal aj požiadať o vydanie povolenia na prevádzkovanie lekárne. Analýza nájomných zmluvných vzťahov vo viacerých nemocniciach podľa rezortu naznačila, že tieto prenajímajú priestory na prevádzkovanie verejných lekární súkromným spoločnostiam za podmienok, ktoré sú viac výhodné pre súkromného prevádzkovateľa a menej výhodné pre samotnú nemocnicu.


Na Balkáne odstránili problém, pre ktorý meškali hodiny v celej Európe

Príčinou mala byť nerovnováha medzi elektrickými prenosovými sústavami Srbska a Kosova.

BERLÍN. Nerovnováhu medzi elektrickými prenosovými sústavami Srbska a Kosova, ktorá sa prejavovala meškaním elektronických hodín v mnohých krajinách Európy, sa zrejme podarilo po niekoľkých týždňoch odstrániť. Agentúra DPA o tom informovala s poukázaním na štvrtkové vyhlásenie srbského elektrorozvodného podniku Elektromreža Srbije (EMS). Generátory v Kosove, ktoré boli údajne zdrojom problému, sú podľa opäť v bežnej prevádzke už od soboty 3. marca. Kosovský energetický podnik KOSTT, ktorý Srbsko označilo za vinníka, si tak znova plní svoje dodávateľské záväzky po výpadku vyvolanom politickými nezhodami medzi Prištinou a Belehradom. Uvedená nerovnováha v prenosových sústavách na Balkáne mala za následok mierny pokles frekvencie striedavého prúdu v sieti pokrývajúcej 25 európskych krajín od Portugalska až po Grécko alebo Poľsko. Odchýlka oproti štandardným 50 hertzom sa prejavila meškaním niektorých elektronických hodín, ktoré mohlo od polovice januára dosiahnuť približne šesť minút. Podľa vyjadrenia hovorkyne Európskej siete prevádzkovateľov elektrických prenosových sústav (ENTSO-E) k takejto situácii v tzv. synchrónnej oblasti Kontinentálna Európa "ešte nikdy nedošlo". Postihnuté boli elektronické hodiny, ktorých oscilátor využíva namiesto vstavaného kryštálu striedavé napätie z elektrickej siete, teda prevažne rádiobudíky, hodiny v kuchynských elektrospotrebičoch alebo hodiny využívané na riadenie vykurovacích systémov. Uvedený problém bol prejavom dlhoročného sporu medzi Srbskom a Kosovom, ktoré jednostranne vyhlásilo nezávislosť. Od konca vojny Kosove v roku 1999 totiž jeho severné časti, kde prevažujú Srbi, neplatia vláde v Prištine za spotrebúvanú elektrinu.


Slovenky rodia často v staršom veku, tisíce detí prichádzajú na svet predčasne

Počet pôrodov mladších žien na Slovensku klesá.

BRATISLAVA. Čoraz viac Sloveniek rodí v staršom veku. Naopak, počet pôrodov v kategórii mladších žien klesá. Vyplýva to z najnovších dát Národného centra zdravotníckych informácií (NCZI). Ročne sa na Slovensku rodí približne 55.000 detí. V roku 2015 zaznamenali lekári 55.112 pôrodov, z toho prvý raz rodilo 20.610 žien. Matky predvlani rodili častejšie v porovnaní s predchádzajúcim rokom, doktori napočítali o 528 pôrodov viac. Predčasne prišlo na svet 3893 detí. Vyše 4200 novorodencov sa narodilo s nízkou hmotnosťou (do 2500 gramov), z toho 197 vážilo extrémne málo, teda do 1000 gramov. "Počet pôrodov u žien nad 35 rokov posledné roky stúpa," uvádza NCZI. Lekári ich však predvlani najviac evidovali vo vekovej kategórii 30- až 34-ročných žien (17.018) a 25- až 29-ročných žien (16 526). Ženy nad 35 rokov rodia v porovnaní s rokom 2006 viac ako dvojnásobne. Lekári zaznamenali v roku 2015 vo vekovej kategórii 35 až 39 rokov 7895 pôrodov, u 40- až 44-ročných 1387 pôrodov. Najviac žien rodilo predvlani v Prešovskom kraji (9532 pôrodov), potom Košickom (8606) a Bratislavskom (7755). "V prepočte na 1000 žien v reprodukčnom veku bol však počet pôrodov najvyšší v Bratislavskom kraji (50,2 pôrodov/1000 žien v reprodukčnom veku)," informuje NCZI. Ženy rodili skôr spontánne (66 percent), cisársky rez volili doktori asi v 30 percentách prípadov. Čím je žena staršia, tým menej rodí bez operačného zásahu. Po prepustení domov z nemocnice dojčilo viac ako 92 percent žien. Najvyšší počet takýchto novorodencov bol v Trenčianskom kraji (96 percent), Nitrianskom (94,6 percenta) a Žilinskom kraji (94,5 percenta). Umelou výživou (samostatne alebo spolu s materským mliekom) bolo kŕmených 26,5 percenta detí.


Pre opravu Špitálskej uzatvárajú križovatku s Mickiewiczovou

Uzávierka sa dotkne liniek 207, 208, N53 a N70.

BRATISLAVA. Pre opravu električkovej trate na Špitálskej ulici v Bratislave oddnes uzatvárajú prejazd križovatkou Mickiewiczova-Špitálska ulica. Dotkne sa to liniek mestskej hromadnej dopravy s označením 207, 208, N53 a N70. Vjazd do ulice budú mať len obyvatelia a prevádzky, ktoré tu sídlia. Dopravný podnik Bratislava o tom informuje na svojej webovej stránke. Električkovú trať by chcel mať Bratislavský samosprávny kraj dokončenú predbežne do 15. novembra. Tieto práce sa však týkajú len opravy električkovej trate, výmeny koľají a napájacích vedení a ich súčasťou nie je budovanie plánovanej zastávky. Električková zastávka nebude nakoniec tam, kde ju pôvodne navrhovali. Návrh na zastávku bol na Špitálskej 33, nie veľmi ďaleko od dočasnej zastávky Kamenné námestie. Tento návrh sa však stretol s námietkami od obyvateľov, ktorí na tomto mieste žijú. Zatiaľ nie je isté, kde nová zastávka bude. Dopravný podnik reagoval, že to, kde by zastávka mohla byť, je v štádiu riešenia. Linka číslo 207 bude jazdiť v smere od ŽST Železná studienka od zastávky Kvačalova po trase Svätoplukova, Mlynské nivy, Ulica 29. augusta, Mickiewiczova na Kollárovo námestie, kde sa od tejto zastávky napojí na svoju trasu. Obsluhovať nebude zastávky Karadžičova, Americké námestie, obslúži zastávky, Kulíškova, Cvernovka, Svätoplukova, Autobusová stanica, Cintorínska a Špitálska. V smere na Zimný štadión bude cestujúcich linka 207 voziť od zastávky Kollárovo námestie po trase Mickiewiczova, Ulica 29. augusta, Mlynské nivy, Svätoplukova, Záhradnícka, kde sa od zastávky Kvačalova napojí na svoju trasu. Neobslúži zastávky Mickiewiczova, Karadžičova, obslúži zastávky Špitálska, Ul. 29. augusta, Autobusová stanica, Svätoplukova, Cvernovka a Kulíškova. Uzatvorenie prejazdu sa dotkne aj linky číslo 208, v smere Šulekova cestujúcich odvezie od zastávky Kulíškova po trase Záhradnícka, Karadžičova, Legionárska, Račianske mýto, Radlinského, Kollárovo námestie, kde sa napojí na svoju trasu. Neobslúži zastávky Karadžičova a Americké námestie, obslúži zastávky Krížna a Blumentál. V smere na Mliekárensku bude jazdiť od zastávky Kollárovo námestie po trase Radlinského, Americké námestie, Záhradnícka, kde sa od zastávky Karadžičova napojí na svoju trasu. Obsluhovať nebude zastávku Mickiewiczova, obslúži náhradnú zastávku Americké námestie. Nočná linka číslo N53 v smere na Hlavnú stanicu bude jazdiť od zastávky Legionárska po trase Vazovova, Radlinského,Kollárovo námestie, kde sa napojí na svoju trasu. Neobslúži zastávku Americké námestie, obslúži zastávku Blumentál. V smere na Vajnory bude jazdiť od zastávky Kollárovo námestie po trase Radlinského, Americké námestie, Krížna, kde sa od zastávky Odborárske námestie napojí na svoju trasu. Neobslúži zastávku Mickiewiczova, obslúži náhradnú zastávku Americké námestie. Pre uzavretú križovatku bude linka s označením N70 jazdiť v smere na Hlavnú stanicu od zastávky Kvačalova po trase Karadžičova, Krížna, Vazovova, Radlinského, Kollárovo námestie, kde sa napojí na svoju trasu. Neobslúži zastávky Karadžičova, Americké námestie obslúži zastávky Krížna, Legionárska a Blumentál. V smere na Dolné hony odvezie ľudí N70 od zastávky Kollárovo námestie po trase Radlinského, Americké námestie, Záhradnícka, kde sa od zastávky Karadžičova napojí na svoju trasu. Obsluhovať nebude zastávku Mickiewiczova, obslúži náhradnú zastávku Americké námestie.


Ex-manažér koncernu ABB spreneveril sto miliónov dolárov

ZÜRICH, SOUL. Bývalý finančný manažér švajčiarskeho priemyselného koncernu ABB je podozrivý zo sprenevery 100 miliónov dolárov v pobočke firmy v Kórejskej republike. Muž je už dva týždne nezvestný, informovali v stredu švajčiarske a nemecké médiá. Kórejský pokladník dcérskej spoločnosti koncernu so sídlom v Soule O Mjung-se, ktorého funkcia bola na úrovni viceprezidenta, je podozrivý zo systematického falšovania podkladov a bankových dokumentov, pričom zrejme pritom spolupracoval aj s ďalšími osobami - pravdepodobne externými spolupracovníkmi banky. Motívom trestnej činnosti bolo zrejme "iba" osobné obohatenie. Nič nenasvedčuje tomu, že by v hre bolo podplácanie politikov alebo iných osôb. Muž, po ktorom pátra tak juhokórejská polícia, ako aj Interpol, pracoval v ABB 20 rokov. Nezvestný je od 7. februára, firma prišla na spreneveru o dva dni neskôr. Únik je taký veľký, že pravdepodobne sa bude musieť prehodnotiť aj čistý zisk ABB za minulý rok, ktorý dosiahol 1,96 miliardy dolárov.


Tradičný anglický klub je v problémoch, hráči vyhlásili pre dlhy štrajk

Klub zostúpi až do tretej najvyššej súťaže.

BOLTON. Jeden z tradičných anglických futbalových klubov Bolton Wanderers sa potýka s vážnymi problémami. Klub so 145-ročnou tradíciou po sezóne zostúpi až do tretej najvyššej súťaže, navyše sa borí s finančnými ťažkosťami. Vedenie súťaže muselo preložiť sobotňajší ligový zápas s Brentfordom po tom, ako hráči Boltonu vyhlásili štrajk. Ani jeden z nich totiž nedostal výplatu za marec. "Klub bude čeliť disciplinárnemu konaniu, vedenie ligy zváži, či sa duel uskutoční v náhradnom termíne alebo nie," citoval web BBC stanovisko riadiaceho orgánu súťaže. Hráči Boltonu sa v spoločnom stanovisku ospravedlnili fanúšikom, uviedli však, že pokračujúca finančná neistota v nich vyvoláva značné obavy. Na ich stranu sa postavila aj Asociácia profesionálnych futbalistov, ktorá v stanovisku vyzdvihla ich lojalitu a trpezlivosť a uznala, že sa dostali do stavu, keď nemajú iné východisko.


Exprezident Juhoafrickej republiky odmieta obvinenia z korupcie

Zumovi odporcovia ho chcú podľa jeho slov zbaviť moci.

JOHANNESBURG. Bývalý prezident Juhoafrickej republiky Jacob Zuma (77) v pondelok pred súdnou komisiou vyhlásil, že vyšetrovanie jeho osoby pre podozrenia z korupcie je konšpiráciou. Jeho odporcovia ho chcú podľa jeho slov zbaviť moci, informovala agentúra Reuters. "Táto komisia vznikla podľa môjho názoru preto, aby som sem prišiel, a možno i preto, aby proti mne našla nejaké veci," uviedol na úvod vypočúvania Zuma, ktorý je presvedčený, že prebieha úsilie o to, aby sa stiahol z politickej scény. Jacob Zuma odstúpil z postu prezidenta vo februári 2018 pre obvinenia zo sprenevery, vydierania a prania špinavých peňazí po tom, ako mu to nariadila jeho vlastná strana Africký národný kongres (ANC). Zuma obvinenia odmieta a tvrdí, že celý jeho prípad je politicky motivovaný.


MS v biatlone 2019 - Program, preteky, výsledky

Pozrite si kompletný program šampionátu.

ÖSTERSUND. Majstrovstvá sveta v biatlone 2019 sa konajú v dňoch 7. - 17. marec vo švédskom meste Östersund. Celkovo sa fanúšikovia môžu tešiť až na dvanásť pretekov. Najväčšími slovenskými nádejami na medailové umiestnenie sú Anastasia Kuzminová a Paulína Fialková.


Nedostatok ubytovní môže spôsobiť problémy v autopriemysle

Bývanie vo veľkej miere sprevádza nízky štandard ubytovania a služieb.

BRATISLAVA. Nedostatok ubytovní pre pracujúcich v automobilovom priemysle na Slovensku môže spôsobiť problémy s produktivitou. Na Slovensku totiž momentálne neexistuje žiadny sieťový operátor, ktorý by ponúkal práve takéto ubytovacie služby. Navyše, trh s krátkodobým ubytovaním pre zamestnancov je v krajine pomerne fragmentovaný. Konštatovala to v utorok poradenská spoločnosť CBRE. Poskytovanie ubytovania je pritom podľa CBRE často vnímané ako kľúčový faktor pre udržanie si zamestnancov. „Schopnosť udržania skúsených a odborne zdatných ľudí popri nízkej fluktuácii zamestnancov má priamy dopad na produktivitu a znižuje vstupné náklady na zamestnancov,“ uviedol riaditeľ oddelenia CBRE pre prieskum a oceňovanie nehnuteľností Jan Kulhánek.Ubytovne sú na Slovensku podľa CBRE väčšinou vlastnené jednotlivcami alebo právnickými osobami. Bývanie pre zamestnancov vo veľkej miere sprevádza nízky štandard ubytovania a služieb. Až 70 % ubytovacích kapacít sú zastarané budovy staršie ako 15 rokov. Väčšina z nich prechádza opakovanými nevyhnutnými opravami, ale chýba im rozsiahla renovácia, ktorá by ich priviedla k štandardu ubytovania v západnej Európe. „Nové alebo úplne zrekonštruované budovy predstavujú približne 30 % z celkovej kapacity. Pokiaľ ide o ceny, sadzby v nových alebo vynovených budovách sú zvyčajne o 30 - 40 % vyššie v porovnaní so starými ubytovňami," povedal Jan Kulhánek.Hlavným ťahúňom dopytu po ubytovacích zariadeniach tohto typu na Slovensku je najmä automobilový priemysel. Bratislava, Trnava, Nitra a Žilina sú lokality, v ktorých dominuje práve tento typ priemyslu a predpokladá sa, že výrobné kapacity tu budú ešte pribúdať. „Vzhľadom na nedostatok pracovnej sily v týchto regiónoch a zvyšujúci sa počet pracovníkov v automobilových závodoch je logické, že dopyt po ubytovniach pre migrujúcich zamestnancov bude aj naďalej rásť,“ tvrdí Kulhánek.Dlhotrvajúce ťažkosti pri hľadaní kvalifikovanej pracovnej sily pre tento priemysel vytvárajú podľa CBRE vhodné podmienky pre migráciu pracovnej sily z chudobnejších častí Slovenska a zo zahraničia. „Predpokladáme, že táto situácia povedie k výstavbe nových ubytovacích zariadení a k zvyšovaniu štandardu súčasných ubytovacích kapacít. Spolu s fabrikami, ktoré už benefit ubytovania ponúkajú, budú pribúdať aj ďalšie, ktoré si osvoja nový štandard ponuky takýchto incentív pre svojich zamestnancov. V opačnom prípade hrozí, že nedostatok ubytovní môže spomaliť prijímací proces potrebných pracovníkov, čo môže zase následne spomaliť produkciu priemyselných podnikov,“ upozornil Kulhánek.


Kontrolóri prišli na ministerstvo spravodlivosti, zavolala ich Žitňanská

NKÚ preveroval, ako sa pri ukladaní alternatívnych trestov využíva elektronický monitoring odsúdených a obvinených osôb.

BRATISLAVA. Mimoriadna kontrola Najvyššieho kontrolného úradu (NKÚ) sa na ministerstve spravodlivosti uskutočňuje na základe záujmu samotnej ministerky Lucie Žitňanskej (Most-Híd). Potvrdil to hovorca rezortu Peter Bubla. Kontrolóri NKÚ prišli na ministerstvo s cieľom preveriť, ako sa v praxi pri ukladaní alternatívnych trestov využíva elektronický monitoring odsúdených a obvinených osôb (ESMO). Ide o projekt zrealizovaný predošlým ministrom Tomášom Borecom, ktorý v praxi zatiaľ neprináša vopred avizované výsledky. "O vykonanie tejto kontroly prejavila záujem sama ministerka spravodlivosti Lucia Žitňanská na stretnutí s predsedom NKÚ Karolom Mitríkom," informoval Bubla. Urobila tak podľa neho s cieľom poučiť sa z minulosti, pokiaľ ide o dizajnovanie takýchto projektov. NKÚ oznámil, že ide o mimoriadnu kontrolnú akciu, ktorú si zaradil do plánu na tento rok. Kontrolóri preveria proces zavedenia a realizácie projektu ESMO. Budú analyzovať a vyhodnocovať jeho prínosy - ako sa znížili náklady na výkon trestu, ako sa zmenila recidíva trestaných a či sa posilnila bezpečnosť občanov. Hovorkyňa úradu Daniela Bolech Dobáková priblížila, že jedným zo záverov kontroly bude aj zhodnotenie prínosu napĺňania strategických cieľov projektu z hľadiska finančných nákladov a praktických prínosov, efektivity. Predošlé vedenie ministerstva si od zavedenia systému, ktorý umožňuje monitoring až 1000 osôb, sľubovalo podstatný nárast alternatívnych trestov, čo sa zatiaľ nenaplnilo. Od 1. januára 2016, keby bol projekt spustený do ostrej prevádzky, bolo zatiaľ monitorovaných 25 osôb. Aktuálne je podľa informácie ministerstva kontrolovaných 12 osôb. Päť ďalších je evidovaných ako chránené osoby. V šiestich prípadoch kontrolovaných osôb a dvoch prípadoch chránených osôb bol už monitoring ukončený. Momentálne prebieha 21 predbežných pojednávaní, ktoré sú nevyhnutnou podmienkou na nasadenie systému. "ESMO je najčastejšie využívaný v prípadoch trestov domáceho väzenia, zákazu priblíženia k osobe, zákazu vstupu do určenej zóny, povinnosti zotrvať v určitej zóne alebo v prípadoch zákazu požívania alkoholických nápojov," spresnil Bubla. Ministerka rozhodla o zriadení pracovnej skupiny, ktorá má pripraviť odporúčania k zvýšeniu využitia systému a zaviesť vybrané opatrenia do praxe. Žitňanskej sa tiež podarilo dohodnúť s dodávateľom systému zľavy, čo sa týka servisu a podpory systému, čo by malo priniesť ročnú úsporu 630.000 eur s DPH.


Čínsky export v apríli nečakane klesol

Vývoz v apríli medziročne padol o 2,7 percenta.

PEKING. Čínsky export na pozadí obchodnej vojny s USA v apríli nečakane klesol. Vývoz denominovaný v amerických dolároch v apríli medziročne padol o 2,7 %, uviedol v stredu čínsky colný úrad. Experti počítali s nárastom o vyše 2 %. V marci export vyskočil o 14,2 %. Import stúpol o 4 % po znížení o 7,6 % v marci. Ekonómovia prognózovali pokles o 3,6 %. Z dôvodu zníženia vývozu a nárastu dovozu výrazne sklamal očakávania aj celkový prebytok zahraničnej obchodnej bilancie. Aktívne saldo dosiahlo v apríli 13,84 miliardy USD (12,37 miliardy eur) po 32,65 miliardy USD v predchádzajúcom mesiaci. Ekonómovia predpovedali zvýšenie na 35 miliárd USD. Politicky citlivý prebytok v obchode s USA v apríli stúpol na 21,1 miliardy USD z 20,5 miliardy USD v marci. Celkový objem obchodu s USA medziročne padol o 15,7 %. Čínsky export do USA klesol o 9,7 % a import z USA dokonca až o 30,4 %. Vyhliadky pre čínskych exportérov zostanú komplikované dokonca aj v prípade, ak Čína a USA dospejú k obchodnej dohode, uviedol ekonóm firmy Capital Economics Julian Evans-Pritchard. (1 EUR = 1,1185 USD)


Americké deti prídu o 180 hračkárstiev, Toys "R" Us je už dlhšie v červených číslach

Hračkárstvo počíta so zatvorením neziskových prevádzok a skvalitnením internetového predaja.

WAYNE. Americký hračkársky reťazec Toys "R" Us plánuje v najbližších mesiacoch zatvoriť v Spojených štátoch približne pätinu svojich obchodov. Ich zatvorenie je súčasťou plánu reorganizácie, ktorý má spoločnosti pomôcť dostať sa v krátkom čase spod bankrotovej ochrany. Ako uviedol výkonný riaditeľ Toys "R" Us David Brandon, so zatváraním zhruba 180 obchodov začne firma začiatkom februára, pričom celý proces by mal trvať približne do polovice apríla. Vyše 80 obchodov v Kanade však ostane otvorených, uviedla prezidentka kanadskej divízie firmy Melanie Teed-Murchová. Spoločnosť podala v USA a Kanade žiadosť o ochranu pred veriteľmi v polovici septembra minulého roka, krátko pred začatím kľúčovej obchodnej sezóny. Dôvodom bol postupný presun zákazníkov na internet a rast dlhov. Oznámenie bankrotu vyvolalo obavy o osud zhruba 64.000 zamestnancov spoločnosti. Reorganizácia firmy počíta so zatvorením neziskových prevádzok a skvalitnením internetového predaja, ako aj vernostných programov. Spod bankrotovej ochrany plánuje Toys "R" Us vystúpiť v priebehu tohto roka.


Poľsko: Svietiaci cyklochodník zvýši bezpečnosť

Povrch nového chodníka pre cyklistov na severe Poľska svieti v noci na modro.

Výnimočný svietiaci cyklochodník spája severopoľské mesto Lidzbark Warminski s neďalekým Wielochowským jazerom. Cyklochodníka na svietenie nepotrebuje žiadnu dodatočnú energiu. Povrchová modrá vrstva cyklochodníka obsahuje tzv. luminofóry. Špeciálne syntetické látky cez deň dokážu absorbovať slnečné žiarenie, ktoré potom v noci slúži na svietenie do modra sfarbeným svetlom. Podobne ako cyklodoprava je takýto chodník energeticky sebestačný a zároveň zvyšuje bezpečnosť cyklistov. Luminofŕy dokážu svietiť až desať hodín, čo pre potreby cyklistov úplne stačí.   „Pre stavbu chodníka v blízkosti Lidzbark Warminski sme zvolili luminofóry svietiace modrým odtieňom, aby boli v súlade s okolitou Mazurskou krajinou,“ povedal Igor Ruttmar, šéf laboratória TPA v Pruszkowe. Laboratórium dlhodobo testuje nielen rôzne farebné materiály a farebnosť asfaltového povrchu ciest. Vo svojom laboratóriu už tiež vyvinuli asfaltový povrch s vôňami citrusov, jahôd a ruží. Najväčším problémom je zabezpečiť trvácnosť navrhnutých materiálov a optimalizovaž výrobné náklady. Svetiaci asfaltový povrch vyvinuli už dávnejšie, vybudovať približne sto metrový úsek pre paktické testovanie sa podarilo vďaka záujmu investora STRABAG. „Teraz môžeme v reálnych podmienkach sledovať, ako sa bude povrch správať v plnej prevádzke, v rôznych poveternostných podmienok a zmenách teploty,“ vysvetľuje Dominika Górska z tlačového oddelenia TPA. Podobná svietiaca cesta je už v Holandsku a pre Poliakov to bola inšpirácia skúsiť spraviť niečo podobné. „Naša technológia je odlišná a na rozdiel od holandského riešenia nevyžaduje žiadne dodatočné napájanie. Táto cesta je súčasťou kampane na zvýšenie zlepšenia bezpečnosti na cestách,“ povedal Waldemar Królikowski, riaditeľ odboru regionálnych ciest v Olsztyne pre Gazetu Olsztynsku.


Vtákom vložili do mozgu spomienky pomocou svetla

DALLAS, BRATISLAVA. Podobné ako batoľatá, aj spevavé vtáky sa učia čvirikať od iných dospelých vtákov. Jednotlivé tóny si spievajú aj desaťtisíckrát, kým ich vedia perfektne napodobniť. Vedcom sa teraz podarilo naučiť jeden druh vtáka spievať bez toho, aby si predtým vypočul vzorovú pieseň. Do mozgu mu implantovali spomienky. O úspechu informuje štúdia vo vedeckom časopise Science. Poznatky môžu prispieť k pochopeniu toho, ako sa ľudia učia jazyk. Pre implantovanie myšlienok využili vedci spevavého vtáka zebričku austrálsku. Ich hlasový vývoj je totiž mnohými spôsobmi podobný tomu ľudskému. Pomocou optogenetiky - ovládanie živých tkanív pomocou svetla - im manipulovali s nervovou aktivitou medzi dvomi mozgovými centrami, ktoré sú dôležité pre hlas. Svetlom vzbudili nervovú aktivitu a tým v mozgu vtákov vytvorili spomienky. Mali podobnú formu ako zážitky, ktoré si vtáky vytvoria v mladosti, keď sa učia piesne od svojich otcov či iných dospelých zebričiek. Vtáky však automaticky nevedeli novú pesničku. Vedci im do mozgu vložili iba noty. Dĺžka osvetlenia pritom zodpovedala dĺžke jednotlivých tónov. Implantované spomienky potom vtáky využili, aby sa precvičovaním naučili pesničku, ktorú predtým nikdy nepočuli. "Prvýkrát sme potvrdili oblasti mozgu kódujúce typ spomienok, ktoré nás vedú, keď chceme napodobňovať čokoľvek od reči po učenie sa na klavíri," vysvetľuje v tlačovej správe Juhozápadnej lekárskej univerzity v Texase neurovedec Todd Roberts. Prvýkrát sme potvrdili oblasti mozgu, ktoré kódujú typ spomienok, ktoré nás vedú pri napodobňovaní čohokoľvek od reči po učenie sa na klavíri "Tieto objavy nám umožnili implantovať podobné spomienky do vtákov a riadiť u nich učenie piesne." Výskum na zebričkách austrálskych by mohol v budúcnosti pomôcť pri nájdení génov reči, ktoré sú narušené u pacientov s autizmom či inými vývojovými poruchami. "Ľudský mozog a prepojenia súvisiace s rečou a jazykom sú omnoho komplikovanejšie ako neurónové siete u spevavých vtákov," vysvetľuje v tlačovej správe Juhozápadnej lekárskej univerzity v Texase neurovedec Todd Roberts. "Náš výskum však poskytuje silné náznaky toho, kde hľadať viac informácií o neurologických vývojových poruchách." DOI: 10.1126/science.aaw4226


Volko bude pre kvalifikáciu na MS potrebovať osobný rekord

ŠAMORÍN. Slovenský šprintér Ján Volko absolvuje prvý ostrejší štart letnej sezóny. V sobotu sa v Šamoríne pokúsi prebojovať do finále behu na 100 metrov, ktorým o 22.00 h vyvrcholí hlavný program 54. ročníka medzinárodného atletického mítingu P-T-S. Volko má výborné spomienky na vlaňajšiu účasť, keď časom 10,13 sekundy stanovil slovenský rekord. Tento rok má však po zdravotných problémoch na konte zatiaľ 10,40 z nedeľného 2. kola atletickej ligy. "Dubnica mi ukázala, že to ešte nie je ideálne a že forma v sobotu na P-T-S nebude ako vlani. Príprava je posunutá pre zranenie aj šampionáty. Neviem, na aký čas si môžem trúfať, veľmi ťažko sa mi hodnotí, koľko môžem zabehnúť. V Dubnici nebola taká konkurencia a nedokázal som v závere zabrať, s 10,40 však veľa v sezóne nenamútite," povedal Volko, pre ktorého to bude štvrté vystúpenie na P-T-S: "Je to jediný míting pred domácim publikom, keď nerátam majstrovstvá Slovenska a ligu. Vždy sa veľmi teším na tento štart." V júli čaká na Volka svetová univerziáda v Neapole. Príprava zaostáva o šesť týždňov pre problémy s ľavým stehenným svalom, ktoré ho trápili v halovej sezóne, no nezabránili mu v zisku titulu európskeho šampióna na 60 metrov. Na prelome septembra a októbra sa v Dauhe uskutočnia majstrovstvá sveta. Na 100 m je náročný limit 10,10 s, takže slovenský reprezentant by musel zabehnúť osobný rekord. Malo by to smerovať k tomu, aby sme sa posunuli o desatinku nižšie. Mňa zaujíma Jankov výkon, umiestnenie teraz nie je podstatné. Všetko smeruje k svetovej univerziáde, ktorá na nás čaká o štyri týždne. "Je to cieľ v každých pretekoch, ale stovka je prísna, skôr si verím na dvojstovku. Netvrdím, že sa to nemôže podariť, ale faktory naznačujú, že forma ešte nie je na takej úrovni, aby som mohol pomýšľať na čas 10,10. " Priechodnejšia cesta na MS je na 200 m, kde "stačí" 20,40 a maximum Volka je 20,24 s z vlaňajška. Na dvojnásobnú trať sa sústredí až v ďalšej fáze sezóny. Na P-T-S pobeží zverenec trénerského dua Naďa Bendová, Róbert Kresťanko z plného tréningu. "Malo by to smerovať k tomu, aby sme sa posunuli o desatinku nižšie. Mňa zaujíma Jankov výkon, umiestnenie teraz nie je podstatné. Všetko smeruje k svetovej univerziáde, ktorá na nás čaká o štyri týždne. Tabuľkami si vieme prepočítať, ako by to vyzeralo v ideálnych poveternostných podmienkach. Najdôležitejšie bude, či sa posúvame, či to ide správnym smerom," povedala Bendová, ktorej zverenec má za sebou kontrolu magnetickou rezonanciou. "Boli sme minulý týždeň, jazva je zahojená a flexibilná, nie sú tam miesta, ktoré by bránili svalu v plnej funkčnosti. Trošku sa trápime s opačnou nohou, keď je jedna zranená, druhá sa zaťažuje viac. Sú to bežné veci, s ktorými sa vyrovnávame každý rok. Tréningové dávky sa znižujú, je oddýchnutejší, v zdravotnom stave nie sú prekážky."


Lajčák je za zachovanie pokoja v kauze útokov na tankery v Ománskom zálive

Lajčák odmietol spájať riešenie tejto otázky s inými, ktoré sa týkajú Iránu.

BRUSEL. Členské krajiny EÚ vyzvali v pondelok na opatrnosť pri pripisovaní viny za útoky na ropné tankery, ku ktorým došlo počas minulého týždňa v Perzskom zálive. "Musíme hlavne zachovať pokoj," odkázal šéf slovenskej diplomacie Miroslav Lajčák (nominant Smeru-SD) po príchode na zasadnutie Rady EÚ pre zahraničné veci v Luxemburgu. Viacero ministrov zahraničných vecí v tejto súvislosti podporilo výzvu generálneho tajomníka OSN Antónia Guterresa na nezávislé vyšetrovanie výbuchov, ktoré poškodili dva tankery. Tento incident viedol k zvýšeniu napätia v oblasti Perzského zálivu a spôsobil aj prudké stúpanie cien ropy. Americký prezident Donald Trump sa vyjadril, že za útokmi v Ománskom zálive stojí Irán. K tomuto názoru sa prikláňa aj Spojené kráľovstvo, avšak EÚ vyzýva na opatrnosť. To potvrdil aj slovenský minister zahraničných vecí Miroslav Lajčák, keď na otázky novinárov na túto tému upozornil, že sa treba opierať iba o fakty a vylúčiť rôzne dohady. "Je potrebné zachovať pokoj, rešpektovať medzinárodné právo a snažiť sa zamedziť ďalšej eskalácii situácie," vysvetlil Lajčák. Európska únia by podľa jeho slov mala dodržiavať svoje záväzky v súlade s medzinárodným právom a snažiť sa zistiť okolnosti, ktoré viedli k útokom na tankery. Zároveň odmietol spájať riešenie tejto otázky s inými, ktoré sa týkajú Iránu. "Ak by sme všetko dali do jedného balíka, bol by z toho veľký chaos," dodal. Nemecký minister zahraničných vecí Heiko Maas novinárom pripomenul, že EÚ pozná zistenia americkej a britskej spravodajskej služby, podľa ktorých je za útoky na tankery zodpovedný Irán. Ako však dodal, Únia tieto správy porovnáva so svojimi spravodajskými informáciami. "Myslím, že musíme postupovať veľmi, veľmi opatrne," zdôraznil Maas. V rovnakom duchu vystúpil aj šéf fínskej diplomacie Pekka Haavisto, ktorý chce, aby EÚ mala "úplné dôkazy" predtým, než dospeje k nejakému rozhodnutiu. Minister zahraničných vecí Luxemburska Jean Asselborn v tejto súvislosti varoval pred opakovaním diplomatických krokov z roku 2003, ktoré viedli k invázii do Iraku. "Som presvedčený, tak ako som bol aj pred 16 rokmi, že by sme nemali robiť tú chybu, že uveríme, že problémy na Blízkom východe môžeme vyriešiť so zbraňami," povedal.


Zelensky požiadal o odvolanie Klička z postu starostu Kyjeva

Voči Kličkovi začali trestné stíhanie vo veci pozemkových machinácií.

KYJEV. Úrad ukrajinského prezidenta Volodymyra Zelenského požiadal vládu, aby podala návrh na odvolanie viacnásobného majstra sveta v boxe Vitalija Klička z postu starostu Kyjeva. S odvolaním sa na vyhlásenie hovorcu kancelárie ukrajinského prezidenta Vasyľa Riabčuka o tom informovala agentúra Interfax. Ukrajinské médiá medzitým informovali, že ukrajinský Štátny úrad pre vyšetrovanie (DBR) začal voči Kličkovi trestné stíhanie vo veci pozemkových machinácií. Samotný Kličko na Facebooku akékoľvek informácie o trestnom stíhaní kategoricky odmietol a označil ich za "nafúknutú hlúposť", pričom dodal, že ako starosta konal vždy "v súlade so zákonom".


Mladí Slováci na úvod turnaja Hlinka Gretzky Cup tesne podľahli Švédom, nevyužili šance

Slovenská osemnástka dostala dva góly v oslabení.

Góly: 4. Kašlík (Kolenič, Stacha), 46. S. Rehák (L. Nemec, Kašlík) - 1. Kumlin (Lööf), 24. Ljugman, 42. Hedlung Vylúčení na 2 min 7:7, presilovky 1:2, oslabenia 0:0 Rozhodovali: Baluška, Fridrich - Synek, Krajčík Zostava SR "18": Latkóczy - Fatul, Kňažko, Š. Nemec, Stacha, Putala, Groch, Jombík, Ketner - J. Lašák ml., Myklucha, Chromiak - Kolenič, S. Rehák, Kašlík - Bačo, Faith, Mastič - Lipiansky, R. Petráš, L. Nemec PIEŠŤANY. Slovenská hokejová reprezentácia do 18 rokov prehrala v úvodnom zápase turnaja Hlinka Gretzky Cup v Piešťanoch so Švédskom 2:3. Zverenci trénera Ivana Feneša držali krok s favorizovaným súperom počas celého stretnutia a dokonca mali aj drobnú streleckú prevahu. Podobne ako vlani však na tomto podujatí podľahli hráčom zo severu Európy, pred rokom v Kanade prehrali 2:4. Slováci nastúpia na druhý duel v základnej B-skupine v utorok 6. augusta o 19.00 h proti Američanom, ktorí v prvom zápase podľahli Rusom prekvapivo hladko 2:6. Švédi mali skvelý začiatok zápasu, keď už v 25. sekunde otvorili skóre. Obranca Alex Kumlin nenápadne vystrelil od modrej čiary a brankár Šimon Latkóczy inkasoval. Slovenská odpoveď prišla o tri minúty neskôr. Matej Kašlík využil svoje rýchlostné dispozície, unikol švédskej defenzíve a presnou strelou pomedzi nohy prekonal Calleho Clanga. Slovenskí mladíci sa po vyrovnávajúcom góle chytili, mali viac z hry, ale svoju prevahu nepotvrdili druhým presným zásahom. V 24. minúte išli opäť do vedenia Švédi. Daniel Ljugman síce v presilovke spomedzi kruhov namieril iba do žŕdky, ale Latkóczy nestihol reagovať na odraz puku a nešťastne si ho zrazil do vlastnej siete. Tretí švédsky gól padol tiež v početnej prevahe. Na začiatku tretej tretiny zostal osamotený Eric Hedlund a trafil presne z ľavého kruhu. V 46. minúte Slováci znížili po presilovkovom tlaku, keď z dorážky uspel Samuel Rehák. Domáci si následne vytvorili viacero gólových príležitostí, ale vyrovnať sa im už nepodarilo. A-skupina (Břeclav): Fínsko - Kanada 0:6 (0:3, 0:1, 0:2) Česko - Švajčiarsko 4:3 pp a sn (2:1, 0:2, 1:0 - 0:0, 1:0) B-skupina (Piešťany): Rusko - USA 6:2 (0:2, 4:0, 2:0)


Austrálska polícia prepustila jedného zo zadržaných, ktorý mal plánovať útok

SYDNEY. Austrálska polícia prepustila jedného zo zadržaných v súvislosti s prekazeným plánom útoku na lietadlo inšpirovaným moslimským extrémizmom. Informovala o tom agentúra Reuters. Podľa vyhlásenia austrálskej federálnej polície 50-ročného muža prepustili v noci na stredu miestneho času. Voči tomuto mužovi nebolo vznesené žiadne obvinenie. Ďalší traja zadržaní ostávajú podľa citovaného vyhlásenia vo väzbe, ani voči nim zatiaľ neboli vznesené obvinenia. Polícia podrobnosti o zmarenom plánovanom útoku nezverejnila s tým, že vyšetrovanie pokračuje. Zdroj Reuters ale uviedol, že cieľom zrejme mohol byť komerčný let zo Sydney do Perzského zálivu. Letecká spoločnosť Etihad Airways emirátu Abú Zabí v utorok potvrdila, že austrálskej federálnej polícii pri vyšetrovaní pomáha. Správu o plánovanom útoku, ktorý prekazili protiteroristické razie v Sydney, oznámil austrálsky premiér Malcolm Turnbull. Pri sobotňajších policajných raziách na rôznych miestach v Sydney boli zadržaní štyria muži. Komisár austrálskej federálnej polície Andrew Colvin informoval, že spravodajské agentúry získali predtým od partnerských subjektov "dôveryhodnú informáciu" o pláne zaútočiť pomocou "improvizovaného zariadenia".


Nestratila ani set. Cibulková postúpila vo Wimbledone do tretieho kola

LONDÝN. Slovenská tenistka Dominika Cibulková sa prebojovala do tretieho kola dvojhry na grandslamovom turnaji vo Wimbledone. Vlaňajšia štvrťfinalistka si v druhom kole ako nasadená osmička poradila s Američankou Jennifer Bradyovou 6:4, 6:4. Dominika Cibulková (8-SR) - Jennifer Bradyová (USA) 6:4, 6:4 V dueli o postup do osemfinále nastúpi v piatok na tráve All England Clubu proti Chorvátke Ane Konjuhovej, ktorú zdolala vlani v troch setoch na Roland Garros v Paríži. Cibulková i Bradyová si až do stavu 4:4 suverénne vyhrávali svoje podania, robili minimum nevynútených chýb. V deviatom geme to slovenská jednotka dotiahla na zhodu a následne si vypracovala dva brejkbaly. Bradyová ich odvrátila, no Cibulková napokon prelomila podanie súperky a po potvrdení brejku získala prvý set vo svoj prospech. Bradyová znervóznela, na začiatku druhého dejstva spravila tri dvojchyby za sebou a stratila servis. Cibulková, ktorá mala vysokú percentuálnu úspešnosť prvého podania, sa následne ujala vedenia 2:0 a úvodný vzájomný zápas s Američankou už dotiahla do úspešného konca. Za stavu 4:3 odvrátila dva brejkbaly a v desiatom geme premenila po víťaznom forhende hneď prvý mečbal. "Dnes to bol obojstranne dobrý zápas. Bradyová si chodila pre údery a hrala naozaj rýchlo. Bolo ťažké returnovať jej podanie. Nikdy som proti nej ešte nehrala a chvíľu trvalo, kým som našla správny rytmus. S novou situáciou som sa však vyrovnala veľmi dobre." Na začiatku roka to nebolo jednoduché. Bola som svetová päťka, neskôr dokonca štvorka. Bola som v inej pozícii ako predtým. Verím, že druhá polovica tejto sezóny bude pre mňa oveľa lepšia. "Postupne mi začalo padať do kurtu viac returnov a čakala som na vhodnú príležitosť, aby som ju mohla brejknúť. Môj servis dnes fungoval veľmi dobre. Musela som hrať raz ofenzívne, inokedy zasa defenzívne, no veľmi dobre som to dokázala skombinovať," citovala slová Cibulkovej oficiálna stránka WTA. Slovenka na tlačovej konferencii uviedla, že nie je pre ňu jednoduché nadviazať na výborné výsledky z vlaňajška. "Minulý rok bol jedinečný, na kurte i mimo neho. Vydala som sa, vo Wimbledone som postúpila do štvrťfinále. Svadba mi dodala veľa pozitívnej energie. Nechcem povedať, že minulá sezóna bola ako z rozprávky, no bola výnimočná. Čerešničkou na torte bol triumf na MS WTA Tour v Singapure." "V tomto roku sa chcem opäť dostať na víťaznú vlnu. Na začiatku roka to nebolo jednoduché. Bola som svetová päťka, neskôr dokonca štvorka. Bola som v inej pozícii ako predtým. Verím, že druhá polovica tejto sezóny bude pre mňa oveľa lepšia."


Francúzski predstavitelia si uctili policajta zastreleného na Champs-Élysées

Francúzsky prezident udelil Xavierovi Jugelému najvyššie francúzske štátne vyznamenanie Rad Čestnej légie.

PARÍŽ. Francúzsky prezident Francois Hollande v utorok viedol smútočný obrad na počesť policajta Xaviera Jugelého, zastreleného minulý týždeň predpokladaným teroristom na parížskej triede Champs-Élysées. "Francúzsko opäť prišlo o jedného zo svojich odvážnych synov," povedal Hollande. Rakvu s pozostatkami kapitána Jugelého, zahalenú do francúzskej trikolóry, niesli na pleciach kolegovia policajti. Vošli s ňou na nádvorie sídla parížskej polície, kde sa konal smútočný obrad. Na vankúšoch na vlajke bola umiestnená Jugelého policajná čiapka a medaily. Hollande udelil na konci obradu policajtovi najvyššie francúzske štátne vyznamenanie, Rad Čestnej légie, a túto medailu umiestnil na tretiu podušku. Jugelého životný partner Etienne Cardilles vzdal svojmu druhovi poctu plnú emócií. Policajta zastrelili, keď sedel za volantom policajného vozidla neďaleko tureckého kultúrneho strediska v Paríži. Strelca okamžite paľbou zneškodnili ďalší policajtovi kolegovia. "Keď sa ku mne dostali prvé správy o vážnom incidente na Champs-Élysées a o tom, že o život prišiel policajt, slabý hlas vo mne mi hovoril, že si to ty," spomínal v príhovore partner. Útok z 20. apríla, pri ktorom utrpeli zranenia aj dvaja ďalší policajti a nemecká turistka, prerušil francúzsku prezidentskú kampaň tri dni pred ich prvým kolom. Medzi smútočnými hosťami na utorňajšom obrade sa nachádzali takisto dvaja najúspešnejší kandidáti z prvého kola prezidentských volieb, centrista Emmanuel Macron a krajná pravičiarka Marine Le Penová. Obaja sa stretnú v druhom kole hlasovania naplánovaného na 7. mája. "Xavier Jugelé bránil naše hodnoty - predovšetkým slobodu," povedal prezident Hollande a príslušníkom Jugelého útvaru i blízkym adresoval slová: "Nesieme s vami váš obrovský zármutok, ale aj váš hnev. Váš žiaľ je žiaľom celého národa."


Neznámy páchateľ roztrhal v brémskej mešite desiatky Koránov

BERLÍN. Okolo 50 výtlačkov posvätnej islamskej knihy Korán roztrhal cez víkend páchateľ alebo páchatelia v mešite v severonemeckých Brémach. V stredu tento čin odsúdila nemecká vláda, ktorá zároveň vyzvala svedkov, aby sa obrátili na políciu a pomohli s pátraním po páchateľoch. "Toto je presne ten druh agresie proti pokojnému vyznávaniu viery, ktorý v tejto krajine nebudeme tolerovať," vyhlásil v stredu Steffen Seibert, hovorca nemeckej kancelárky Angely Merkelovej. Čin podľa všetkého súvisí s protimoslimskými náladami v časti nemeckej spoločnosti. Niektoré časti Koránu našli predstavitelia mešity nahádzané v toalete.


Argentínčan Grossi sa stal šéfom Medzinárodnej agentúry pre atómovú energiu

O post sa pôvodne uchádzala a aj predsedníčka Úradu jadrového dozoru SR Marta Žiaková.

VIEDEŇ. Argentínčana Rafaela Grossiho zvolili v utorok za nového generálneho riaditeľa Medzinárodnej agentúry pre atómovú energiu (MAAE), ktorej úlohou je tiež dohľad na implementáciu čoraz problematickejšej jadrovej dohody s Iránom. Informovala o tom agentúra AFP. "Keďže si Rafael Grossi zabezpečil kvalifikovanú väčšinu v rade guvernérov, MAAE urobila rozhodujúci krok k zvoleniu svojho generálneho riaditeľa," uviedol na Twitteri Xavier Sticker, veľvyslanec Francúzska vo viedenskom sídle Organizácie Spojených národov (OSN). Grossi je veľvyslancom Argentíny v MAAE. O post šéfa MAAE sa uchádzali aj Lassina Zerbo z Burkiny Faso, Rumun Cornel Feruta a aj predsedníčka Úradu jadrového dozoru SR Marta Žiaková. Tá však neskôr svoju kandidatúru stiahla. MAAE si volila nového generálneho riaditeľa po tom, ako v júli zomrel bývalý šéf tejto inštitúcie, Japonec Jukija Amano.